Diari Oficial de la Generalitat Valenciana


Sumari del DOGV 7776, del 06-05-2016 (2016/3107)

ORDRE 11/2016, de 3 de maig, de la Conselleria d'Educació, Investigació, Cultura i Esport, per la qual es convoca procediment selectiu per a ingrés en el cos de mestres i procediment per a l'adquisició de noves especialitats per personal funcionari del mateix cos.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7776

Data del DOGV
:   06-05-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/3107


Data del document
:   03-05-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * concurs administratiu

ORDRE 11/2016, de 3 de maig, de la Conselleria d'Educació, Investigació, Cultura i Esport, per la qual es convoca procediment selectiu per a ingrés en el cos de mestres i procediment per a l'adquisició de noves especialitats per personal funcionari del mateix cos. [2016/3107]  
Índex  
  
Preàmbul  
Títol I. Procediment selectiu per a ingrés en el cos de mestres  
1. Normes generals  
1.1. Places convocades  
1.2. Distribució d'aspirants  
1.3. Acumulació de places del torn de persones amb diversitat funcional  
1.4. Normativa aplicable  
2. Requisits de les persones candidates  
2.1. Requisits d'admissió  
2.2. Termini de compliment dels requisits  
3. Sol·licituds  
3.1. Forma  
3.2. Documentació  
3.3. Llocs de presentació  
3.4. Termini de presentació  
3.5. Pagament per drets d'examen  
3.6. Devolució dels drets d'examen  
4. Admissió d'aspirants  
4.1. Llistes provisionals de persones admeses i excloses  
4.2. Reclamacions a les llistes provisionals  
4.3. Llistes definitives de persones admeses i excloses  
4.4. Recursos a les llistes definitives  
4.5. Requisits i llista de persones admeses  
5. Òrgans de selecció  
5.1. Nomenament dels òrgans de selecció  
5.2. Composició dels tribunals  
5.3. Composició de les comissions de selecció  
5.4. Obligatorietat de la participació  
5.5. Abstenció  
5.6. Termini per a manifestar l'abstenció  
5.7. Recusació  
5.8. Constitució dels òrgans de selecció  
5.9. Nomenament de nous membres d'òrgans de selecció  
5.10 Funcions dels tribunals  
5.11 Funcions de les comissions de selecció  
5.12 Personal assessor especialista i ajudant tècnic  
5.13 Procediment d'actuació dels òrgans de selecció  
5.14 Adaptacions per a aspirants amb diversitat funcional  
5.15 Nombre de persones aspirants seleccionades  
5.16 Indemnitzacions i dietes  
6. Començament i desenvolupament del procediment selectiu  
6.1. Començament  
6.2. Desenvolupament  
6.3. Publicitat dels criteris d'avaluació  
7. Sistemes de selecció  
7.1. Proves prèvies  
7.2. Fase d'oposició  
8. Qualificació  
8.1. Qualificació de la fase d'oposició  
8.2. Valoració de la fase de concurs  
8.3. Possible expulsió d'aspirants  
9. Superació de les fases d'oposició i concurs  
9.1. Agregació de puntuacions  
9.2. Criteris de desempat  
9.3. Declaració de persones aspirants seleccionades  
9.4. Llista única de persones aspirants seleccionades  
9.5. Publicació de la llista de persones aspirants seleccionades  
9.6. Recursos contra la llista de persones aspirants seleccionades  
9.7. Aspirants que aproven per més d'una especialitat  
9.8. Aspirants que aproven per distintes administracions educatives  
  
9.9. Inalterabilitat de les places assignades  
10. Presentació de documents per les persones aspirants seleccionades  
10.1 Termini i lloc de presentació  
10.2 Documentació a presentar  
10.3 Documentació a presentar per personal funcionari de carrera  
10.4 Opció per les remuneracions  
10.5 Nul·litat d'actuacions  
11. Nomenament de personal funcionari en pràctiques  
12. Fase de pràctiques  
12.1 Objecte  
12.2 Duració i regulació  
12.3 Acreditació del Certificat de Capacitació per a l'Ensenyament En Valencià  
12.4 Efectes de la no-superació  
12.5 Pròrrogues  
12.6 Règim juridicoadministratiu  
13. Nomenament de personal funcionari de carrera  
13.1 Aprovació de l'expedient  
13.2 Destinació en propietat definitiva  
14 Exercici de llocs en règim d'interinitat  
  
Títol II. Convocatòria de procediment per a l'adquisició de noves especialitats  
15. Normes generals  
16. Sistema d'habilitació  
17. Requisits de les persones candidates  
18. Sol·licituds  
18.1 Forma  
18.2 Llocs de presentació  
18.3 Termini de presentació  
18.4 Pagament per drets d'examen  
19. Admissió d'aspirants  
20. Tribunals  
21. Començament i desenvolupament de les proves  
22. Qualificació  
22.1 Valoració de la prova  
22.2 Publicació i recursos  
  
Normes finals  
Annex I. Barem per a la valoració de mèrits  
Annex II. Model de declaració jurada o promesa  
Annex III. Sol·licitud de no-inclusió en les llistes d'interinitat  
Annex IV. Declaració de mèrits presentats  
Annex V. Programació didàctica  
Annex VI. Especificacions prova pràctica  
Annex VII. Ubicació de les direccions territorials d'Educació, Investigació, Cultura i Esport.  
Annex VIII. Temari específic de Primària.  
  
  
PREÀMBUL  
  
La disposició addicional dotze de la Llei Orgànica 2/2006, de 3 de maig, d'Educació, i el Reial Decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es refereix la Llei Orgànica 2/2006, estableixen que el sistema d'ingrés en la funció pública docent serà el de concurs oposició, que inclourà una fase de pràctiques que també constituirà part del procés selectiu.  
El dit procediment selectiu, establit en el títol III «Del sistema d'ingrés», del mencionat reglament, ha de permetre comprovar la idoneïtat de les persones aspirants per a l'exercici de la docència. Per a això, no sols es comprovarà que posseeixen els coneixements específics, científics i tècnics de l'especialitat a què s'opta, sinó també l'aptitud pedagògica i el domini de les tècniques necessàries per a l'exercici docent.  
  
L'article 3 de l'esmentat reglament estableix que l'òrgan competent de la comunitat autònoma convocant, una vegada aprovada la seua respectiva oferta d'ocupació, procedirà a realitzar les convocatòries per a la provisió de les places autoritzades en les ofertes d'ocupació, amb subjecció en tot cas a les normes de funció pública que els siguen aplicables.  
D'altra banda, el títol V del mateix reglament regula el procediment per a l'adquisició de noves especialitats establint en l'article 53 que el personal funcionari del cos de mestres podrà adquirir noves especialitats, dins del mateix cos, mitjançant la realització d'una prova.  
  
Aprovada l'oferta d'ocupació pública docent en l'àmbit de gestió de la Generalitat per Decret 52/2016, de 29 d'abril, del Consell, complit el que preveu l'article 37.1 c) del Reial Decret Legislatiu 5/2012, de 30 d'octubre, pel qual s'aprova el Text Refós de la Llei de l'Estatut Bàsic de l'Empleat Públic, i d'acord amb el que disposen els articles 3 i 52 de l'esmentat Reglament d'ingrés, accessos i adquisició de noves especialitats en els cossos docents; els articles 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana, i l'Orde 90/2013, de 6 de novembre, de la Conselleria d'Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres docents públics i en els serveis o unitats de suport escolar i educatiu dependents de la Generalitat; vista la proposta del director general de Centres i Personal Docent, de data 3 de maig de 2016, i de conformitat amb aquesta, fent ús de les competències atribuïdes, aquesta Conselleria d'Educació, Investigació, Cultura i Esport acorda convocar procediments selectius d'ingrés en el cos de mestres i procediment per a l'adquisició de noves especialitats per personal funcionari del mateix cos, d'acord amb les següents bases:  
  
  
  
TÍTOL I  
Procediment selectiu per a ingrés en el cos de mestres  
  
1. Normes generals  
1.1. Places convocades  
Es convoca el procediment selectiu per a cobrir, en l'àmbit de gestió de la Conselleria d'Educació, Investigació, Cultura i Esport, 482 places del cos de mestres (subgrup A2), amb el desglossament per especialitats i torns que a continuació es detalla:  
  
Codi Especialitat Ingrés lliure Reserva diversitat funcional Total  
120 Educació Infantil 112 8 120  
121 Llengua Estrangera: Anglés 75 5 80  
123 Educació Física 23 2 25  
124 Música 23 2 25  
126 Audició i Llenguatge 23 2 25  
127 Pedagogia Terapèutica 56 4 60  
128 Educació Primària 136 11 147  
Total 448 34 482  
  
  
D'acord amb el que disposa l'article únic de la Llei 53/2003, de 10 de desembre, sobre ocupació pública de discapacitats, així com en l'article 59 del Reial Decret Legislatiu 5/2015, de 30 d'octubre, pel qual s'aprova el Text Refós de la Llei de l'Estatut Bàsic de l'Empleat Públic, i l'article 55 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, es reserva un set per cent de les places per a la seua cobertura per persones el grau de diversitat funcional de la qual siga igual o superior al trenta-tres per cent.  
  
1.2. Distribució d'aspirants  
La Direcció General de Centres i Personal Docent realitzarà la distribució del personal aspirant de cada especialitat en proporció al nombre de tribunals, respectant, sempre que siga possible, la província que el dit personal haja consignat en la sol·licitud de participació.  
1.3. Acumulació de places del torn de personal aspirant amb diversitat funcional  
Les places convocades per a ser cobertes pels que tinguen la condició legal de persones amb diversitat funcional que queden sense adjudicar per falta d'aspirants que hagen superat el procés selectiu, s'acumularan a les restants places convocades pel sistema d'ingrés lliure, de la mateixa especialitat, de conformitat amb allò que disposa l'article 10.2.a del Reglament d'ingrés, accessos i adquisició de noves especialitats en els cossos docents aprovat pel Reial Decret 276/2007, de 23 de febrer.  
1.4. Normativa aplicable  
Al present procediment selectiu li serà aplicable:  
La Llei Orgànica 2/2006, de 3 de maig, d'Educació (BOE 106, 4 de maig).  
La Llei Orgànica 8/2013, de 9 de desembre, per a la millora de la qualitat educativa (BOE 295, 10 de desembre).  
Llei Orgànica 1/1996, de 15 de gener, de Protecció Jurídica del Menor (BOE 15, 17.01.1996), en la seua redacció donada per la Llei 26/2015, de 28 de juliol, de modificació del sistema de protecció a la infància i a l'adolescència (BOE 180, 29 de juliol).  
Llei Orgànica 15/1999, de Protecció de Dades de Caràcter Personal (BOE» núm. 298, de 14 de desembre).  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, 27 de novembre).  
El Reial Decret Legislatiu 5/2015, de 30 d'octubre, pel qual s'aprova el Text Refós de la Llei de l'Estatut Bàsic de l'Empleat Públic (BOE 261, 31 d'octubre).  
Llei 10/2010, de 9 de juliol, de la Generalitat, d'ordenació i gestió de la funció pública valenciana (DOCV 6310, 14 de juliol).  
Reial Decret 240/2007, de 16 de febrer, sobre entrada, lliure circulació i residència a Espanya de ciutadans dels estats membres de la Unió Europea i d'altres estats part en l'Acord sobrel'Espai Econòmic Europeu, modificat pel Reial Decret 1710/2011, de 18 de novembre.  
  
Reial Decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es refereix la Llei Orgànica 2/2006, de 3 de maig, d'Educació (BOE 53, 02.03.2007).  
Reial Decret 1594/2011, de 4 de novembre, pel qual s'estableixen les especialitats docents del cos de mestres que exercisquen les seues funcions en les etapes d'Educació Infantil i d'Educació Primària regulades en la Llei Orgànica 2/2006, de 3 de maig, d'Educació (BOE 270, 9 de novembre).  
Decret 62/2002, de 25 d'abril, del Consell (DOGV 4240, 02.05.2002), pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana.  
Decret 127/2012, de 3 d'agost, del Consell, pel qual es regula el plurilingüisme en l'ensenyança no universitària a la Comunitat Valenciana.  
  
Ordre 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià i en llengües estrangeres en les ensenyances no universitàries a la Comunitat Valenciana (DOCV 7006, 18 d'abril).  
L'Ordre 90/2013, de 6 de novembre, de la Conselleria d'Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres públics i en els serveis o unitats de suport escolar i educatiu dependents de la Generalitat (DOCV 7148, 8 de novembre).  
  
Les altres disposicions d'aplicació general i el que disposa la present convocatòria.  
  
2. Requisits de les persones candidates  
2.1. Requisits d'admissió  
Per a l'admissió a la realització del procediment selectiu les persones aspirants hauran de reunir els requisits següents:  
2.1.1. Requisits generals:  
a) Tindre la nacionalitat espanyola o ser nacional d'algun dels altres estats membres de la Unió Europea, o nacional d'algun estat a què s'apliquen els tractats internacionals subscrits per la Unió Europea i ratificats per Espanya, en els quals s'aplique la lliure circulació de treballadors i la norma que es dicte per a la seua incorporació a l'ordenament jurídic espanyol.  
Així mateix, podran participar el cònjuge, descendents i descendents del cònjuge, tant de les persones amb nacionalitat espanyola com de nacionals dels estats membres de la Unió Europea, o dels estats en els quals, en virtut dels tractats internacionals subscrits per la Unió Europea i ratificats per l'Estat Espanyol, s'aplique la lliure circulació de treballadors quan així ho preveja el corresponent tractat, siga quin siga la seua nacionalitat, sempre que els cònjuges no estiguen separats de dret, i respecte a descendents, siguen menors de 21 anys o majors de la dita edat, però visquen a càrrec dels seus progenitors.  
  
b) Tindre complits els 16 anys i no haver arribat a l'edat establida, amb caràcter general, per a la jubilació forçosa.  
c) Estar en possessió del títol de mestre o títol de grau corresponent. En el cas de titulacions obtingudes en l'estranger, haurà d'estar-se en possessió de la credencial d'homologació en aplicació del Reial Decret 967/2014, de 21 de novembre, pel qual s'estableixen els requisits i el procediment per a l'homologació i declaració d'equivalència a titulació i a nivell acadèmic universitari oficial i per a la convalidació d'estudis estrangers d'educació superior, i el procediment per a determinar la correspondència als nivells del marc espanyol de qualificacions per a l'educació superior dels títols oficials d'Arquitecte/a, Enginyer/a, Llicenciat/ada, Arquitecte/a Tècnic/a, Enginyer/a Tècnic/a i Diplomat/ada, de conformitat amb el que estableix el Reial Decret 1837/2008, de 8 de novembre, pel qual s'incorporen a l'ordenament jurídic espanyol la Directiva 2005/36/CE, del Parlament Europeu i del Consell, de 7 de setembre de 2005, i la Directiva 2006/100/CE, del Consell, de 20 de novembre de 2006, que estableix el sistema comunitari de reconeixement de qualificacions professionals.  
  
d) Acreditar el coneixement dels dos idiomes oficials de la Comunitat Valenciana de la manera indicada en la base 7 d'aquesta convocatòria.  
e) Posseir la capacitat funcional per a l'exercici de les tasques habituals del cos, no patir cap malaltia ni limitació física o psíquica incompatible amb l'exercici de les funcions corresponents a l'especialitat a què s'opta.  
f) No haver sigut separat o separada mitjançant cap expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala del funcionariat, o per a exercir funcions semblants a què exercia en el cas del personal laboral, en el qual haja sigut separat o inhabilitat. En el cas de ser nacional d'un altre estat, no trobar-se en situació d'inhabilitació o equivalent ni haver patit sanció disciplinària o equivalent que impedisca, en el seu estat i en els mateixos termes l'accés a l'ocupació pública.  
  
g) No ser personal funcionari de carrera, en pràctiques o estar pendent del corresponent nomenament, del mateix cos de mestres, llevat que es concórrega al procediment per a l'adquisició de noves especialitats regulat en la present convocatòria.  
h) No haver sigut condemnat o condemnada per sentència ferma per algun delicte contra la llibertat i indemnitat sexual, d'acord amb allò que s'ha exigit en l'article 13.5 de la Llei Orgànica 1/1996, de 15 de gener, de protecció jurídica del menor, de modificació del Codi Civil i de la Llei d'Enjudiciament Civil.  
2.1.2. Coneixement del castellà per les persones aspirants que no posseïsquen la nacionalitat espanyola  
Els qui no posseïsquen la nacionalitat espanyola i el coneixement del castellà no es deduïsca del seu origen, hauran de posseir l'acreditació d'un coneixement adequat d'aquesta llengua, de manera que si no poden acreditar alguna de les titulacions enumerades en la base 7.1.1 hauran de realitzar la prova descrita en aquesta.  
2.1.3. Requisits específics per a participar per la reserva de places per a persones amb diversitat funcional  
Podran participar per aquesta reserva aquelles persones que, a més de reunir els requisits generals, tinguen reconeguda pels òrgans competents de la Generalitat, de l'Estat o de la resta de les comunitats autònomes una diversitat funcional el grau de la qual siga igual o superior al 33 %, sempre que això no siga incompatible amb l'exercici de la docència en l'especialitat a què s'opta.  
L'opció per aquesta reserva haurà de formular-se en la sol·licitud de participació, adjuntant a aquesta una declaració expressa de reunir la condició exigida respecte d'això, que s'acreditarà, si obté plaça, mitjançant un certificat dels òrgans competents.  
No obstant això, si en la realització de les proves se susciten dubtes al tribunal respecte de la capacitat de la persona aspirant per a l'exercici de les activitats habitualment desenvolupades pel personal funcionari del cos de mestres, aquest podrà demanar el corresponent dictamen dels òrgans competents d'acord amb el que preveu la base 10.2.c). En aquest cas, i fins que s'emeta el dictamen, l'aspirant podrà continuar participant condicionalment en el procés selectiu, i quedarà en suspens la resolució definitiva sobre l'admissió o exclusió del procés fins a la recepció del dictamen.  
El procés selectiu es realitzarà en condicions d'igualtat amb les persones aspirants d'ingrés lliure, sense perjuí de les adaptacions previstes en la base 5.14 d'aquesta convocatòria.  
Els qui participen per aquesta reserva no podran concórrer a la mateixa especialitat pel procediment d'ingrés lliure. Així mateix, només podran concórrer a una única especialitat per aquesta reserva de diversitat funcional.  
2.2. Termini de compliment dels requisits  
Tots els requisits enumerats anteriorment hauran de posseir-se en el dia de finalització del termini de presentació de sol·licituds i mantindre's fins al moment de la presa de possessió com personal funcionari de carrera.  
  
3. Sol·licituds  
3.1. Forma  
3.1.1 Model oficial d'instància  
Els qui desitgen prendre part en aquest procediment, hauran d'omplir una instància (model 046 taxes per inscripció en proves selectives) d'acord amb model oficial, disponible en la pàgina web de la Conselleria d'Educació, Investigació, Cultura i Esport (http://www.ceice.gva.es).  
Aquesta sol·licitud tindrà assignat un número de referència identificatiu. Cada participant haurà d'utilitzar necessàriament un joc de tres còpies impreses a través d'internet, de manera que no es podran fer fotocòpies, ja que cada sol·licitud ha de tindre un número de referència diferenciat.  
Una vegada omplida la instància s'imprimirà aquesta per triplicat.  
  
La sol·licitud impresa per triplicat haurà de presentar-se, si és el cas, en alguna de les entitats financeres col·laboradores als efectes de l'abonament de la taxa corresponent.  
Així mateix, una vegada abonada la taxa en l'entitat col·laboradora, les persones aspirants presentaran la sol·licitud en els registres de les oficines públiques que figuren en la base 3.3, acompanyada, si és el cas, de la documentació procedent, d'acord amb el que preveu la base 3.2.  
3.1.2. Instància i abonament de la taxa per via telemàtica  
Les persones que disposen de DNI amb certificat electrònic incorporat o firma electrònica de l'Autoritat de Certificació de la Comunitat Valenciana també podran fer la inscripció i l'abonament de les taxes per via telemàtica a través de la web http://www.ceice.gva.es. En aquest cas, no serà necessària la presentació de la instància en cap oficina de registre.  
Els qui gaudisquen d'alguna exempció o bonificació de la taxes de les previstes en els articles 132 i 133 del Decret Legislatiu 1/2005, de 25 de febrer, del Consell de la Generalitat, pel qual s'aprova el Text Refós de la Llei de Taxes de la Generalitat, en la seua redacció donada per la Llei 9/2011, de 26 de desembre, hauran de presentar dins del termini de presentació d'instàncies una còpia de la documentació que acredite la condició que dóna dret a la dita exempció o bonificació, junt amb el model de sol·licitud que serà facilitat a través de la pàgina web de la Conselleria d'Educació, Investigació, Cultura i Esport (http://www.ceice.gva.es).  
3.1.3. Instruccions per a omplir la instància  
No podrà presentar-se més d'una instància, llevat que opte a més d'una especialitat. En aquest cas, s'hauran de presentar tantes instàncies com nombre d'especialitats a què s'opta. No obstant això, la presentació de més d'una sol·licitud no implica que es puga assistir a les proves de tots els tribunals on ha sigut assignat.  
En omplir la sol·licitud, es tindran en compte, a més de les instruccions que s'adjunten a aquesta, les següents:  
a) Es farà constar en els requadres corresponents el cos, el codi i el nom de l'especialitat per la qual es participa. Així mateix s'indicarà el codi de la província en què preferentment es vulguen realitzar les proves.  
b) Els qui, per reunir les condicions establides, desitgen acollir-se a la reserva de diversitat funcional, hauran d'indicar-ho en la sol·licitud, per a la qual cosa utilitzaran el requadre corresponent, consignant necessàriament en aquest, el percentatge de discapacitat que pateixen. Així mateix, hauran d'efectuar la declaració expressa, prevista en la instància, que reuneixen els requisits exigits per a participar en la dita reserva i adjuntaran a la instància la certificació corresponent.  
Les persones amb diversitat funcional, amb independència del torn pel qual accedisquen, hauran d'indicar en la sol·licitud aquesta circumstància i podran sol·licitar, expressant-ho en el requadre habilitat a aquest efecte, les possibles adaptacions de temps i mitjans per a la realització dels exercicis en què aquesta adaptació siga necessària, i per a això adjuntaran a la instància una certificació de les adaptacions requerides expedida pels òrgans competents en matèria de diversitat funcional de la Generalitat, de l'Estat o d'altres comunitats autònomes.  
c) Els qui, per complir els requisits establits, gaudisquen d'exempció de les proves de coneixement tant d'espanyol per a aspirants estrangers com dels idiomes oficials de la Comunitat Valenciana, hauran de consignar-ho en la instància. Així mateix, hauran d'indicar el motiu d'exempció al·legat en els espais reservats a l'efecte.  
3.2. Documentació  
A la instància de sol·licitud s'acompanyaran els documents següents:  
a) Fotocòpia del document nacional d'identitat, document equivalent del país d'origen o passaport vigent i, si és el cas, document d'identificació d'estranger, llevat que s'autoritze en la sol·licitud de participació l'accés a la verificació i confrontació de les dades personals incloses en aquesta en els òrgans administratius corresponents.  
b) La declaració, si és el cas, referida en la base 14 de la present convocatòria per a la no-inclusió en les llistes d'aspirants a exercir llocs en règim d'interinitat, d'acord amb el model de l'annex III.  
  
c) Les persones aspirants no nacionals d'algun estat de la Unió Europea hauran d'adjuntar la documentació que justifique que reuneixen el requisit per a poder participar d'acord amb el que preveu la base 2.1.1.a).  
d) Els documents que acrediten la condició de membre de família nombrosa o família monoparental de categoria general o especial, en el cas d'haver-ho al·legat.  
e) En el cas d'haver-se al·legat ser víctima d'actes de violència sobre la dona, haurà d'acreditar-se aquesta condició mitjançant qualsevol dels mitjans de prova previstos en l'article 9.1 i 9.2 de la Llei 7/2012, de 23 de desembre, de la Generalitat, Integral contra la Violència sobre la Dona en l'Àmbit de la Comunitat Valenciana.  
f) La certificació expedida per l'òrgan competent que acredite la condició d'aspirant amb diversitat funcional igual o superior al 33 %, en el cas d'haver-se al·legat.  
3.3. Llocs de presentació  
Les sol·licituds omplides d'acord amb el que preveu la base 3.1.1 es presentaran preferentment en les direccions territorials d'Educació, Investigació, Cultura i Esport d'Alacant, Castelló o València (annex VII) o bé en els llocs i forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa el Decret 191/2014, de 14 de novembre, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat.  
  
En cas que s'opte per presentar la sol·licitud davant d'una oficina de correus, es farà en un sobre obert perquè la instància siga datada i segellada pel personal de correus abans de ser certificada. Si no es fa d'aquesta manera, es considerarà presentada en la data d'entrada en qualsevol dels llocs establits en el paràgraf anterior.  
Les sol·licituds subscrites per participants des de l'estranger podran cursar-se en el termini assenyalat en l'apartat 3.4 de la present base, a través de les representacions diplomàtiques o consulars espanyoles corresponents, els quals les remetran a continuació a l'organisme corresponent. S'adjuntarà a la sol·licitud un comprovant bancari d'haver satisfet el pagament dels drets d'examen.  
3.4. Termini de presentació  
El termini de presentació de sol·licituds i de la documentació esmentada en la base 3.2 serà de vint dies naturals comptats a partir del següent al de la publicació d'aquesta convocatòria en el Diari Oficial de la Comunitat Valenciana.  
3.5. Pagament per drets d'examen  
Els drets d'examen s'ingressaran per via telemàtica o mitjançant la presentació de l'imprés de la instància de participació en alguna de les entitats de crèdit col·laboradores que figuren en aquesta. Les despeses de transferència aniran a càrrec de la persona interessada. En la sol·licitud impresa haurà de figurar el segell de l'entitat bancària, acreditatiu del pagament de drets, la falta d'abonament del qual fora de termini determinarà l'exclusió de l'aspirant. En cap cas la presentació i pagament en l'entitat bancària suposarà eliminació del tràmit de presentació, en termini i forma, de la sol·licitud.  
S'aplicarà una bonificació del 10 % de la quota de les tarifes quan la presentació de la sol·licitud de participació en la proves es realitze per mitjans telemàtics, de conformitat amb el que preveu l'article 132 del Decret Legislatiu 1/2005, de 25 de febrer, del Consell de la Generalitat, pel qual s'aprova el Text Refós de la Llei de Taxes de la Generalitat, en la seua redacció donada per la Llei 9/2011, de 26 de desembre, de Mesures Fiscals, de Gestió Administrativa i Financera, i d'Organització de la Generalitat.  
De conformitat amb el que disposen els articles 132 i 133 de l'esmentat decret legislatiu, els drets d'examen són els següents:  
  
Personal d'ingrés al cos de mestres 22,22 -  
 Presentació telemàtica 20,00 -  
Membres de famílies nombroses i monoparentals de categoria especial i les víctimes d'actes de violència sobre la dona Exempt  
Membres de famílies nombroses i monoparentals de categoria general 11,11 -  
 Presentació telemàtica 10,00 -  
Persones amb grau de diversitat funcional igual o superior al 33 % 1,89 -  
 Presentació telemàtica 1,70 -  
  
  
3.6. Devolució dels drets d'examen  
De conformitat amb el que estableix l'article 9 del Decret Legislatiu 1/2005, de 25 de febrer, del Consell de la Generalitat, pel qual s'aprova el Text Refós de la Llei de Taxes de la Generalitat, no es procedirà a la devolució de les taxes per drets d'examen en els supòsits d'exclusió de les persones aspirants dels procediments selectius per causes imputables exclusivament a elles.  
  
4. Admissió d'aspirants  
4.1. Llistes provisionals de persones admeses i excloses  
Finalitzat el termini de presentació d'instàncies, la Direcció General de Centres i Personal Docent dictarà una resolució que haurà de publicar-se en el Diari Oficial de la Comunitat Valenciana en la qual declararà aprovada la llista provisional de persones admeses i excloses. En la dita resolució s'indicaran els llocs en què es troben exposades el públic les llistes certificades completes. En la llista hauran de constar els cognoms, el nom, el DNI, o, si és el cas, el document acreditatiu de la identitat de les persones estrangeres residents en territori espanyol, procediment selectiu i especialitat pels quals participa, província preferent d'examen, així com, si és el cas, la causa d'exclusió.  
4.2. Reclamacions a la llistes provisionals  
Les persones aspirants excloses disposaran d'un termini de 10 dies hàbils, comptats a partir del següent al de la publicació de la resolució, per a poder esmenar el defecte que haja motivat la seua exclusió. Així mateix, els qui hagen detectat errors en la consignació de les seues dades personals podran manifestar-ho en el mateix termini. Les reclamacions es dirigiran a la Direcció General de Centres i Personal Docent i es presentaran per qualsevol de les formes previstes en l'apartat 3.3 de la present convocatòria.  
4.3. Llistes definitives de persones admeses i excloses.  
Les reclamacions presentades seran acceptades o denegades per resolució expressa del director general de Centres i Personal Docent, per la qual es declararà aprovada la llista definitiva de persones admeses i excloses, que serà publicada en el Diari Oficial de la Comunitat Valenciana, i en la qual s'indicaren els llocs en què es troben exposades el públic les llistes certificades completes.  
4.4. Recursos a les llistes definitives  
Contra la dita resolució, que posa fi a la via administrativa, podrà interposar-se amb caràcter potestatiu un recurs de reposició davant del director general de Centres i Personal Docent en el termini d'un mes comptat des de l'endemà de la seua publicació, d'acord amb el que preveu els article 116 i 117 de la Llei 30/1992, de 26 de novembre, o interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, d'acord amb el que estableix els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
4.5. Requisits i llista de persones admeses  
El fet de figurar en la relació de persones admeses no pressuposa que es reconega la possessió dels requisits exigits en el procediment selectiu que es convoca mitjançant la present ordre. Quan de l'examen de la documentació que, d'acord amb la base 10 d'aquesta convocatòria han de presentar les persones seleccionades, es desprenga que no posseeixen algun dels requisits, decauran en tots els drets que puguen derivar-se de la seua participació en aquest procediment, sense perjuí de la responsabilitat en què hagen incorregut per falsedat en la sol·licitud.  
  
5. Òrgans de selecció  
5.1. Nomenament dels òrgans de selecció.  
La selecció de participants serà realitzada per les comissions de selecció i pels tribunals, que seran nomenats a aquest efecte per la Direcció General de Centres i Personal Docent. El nomenament es publicarà en el Diari Oficial de la Comunitat Valenciana.  
5.2. Composició dels tribunals.  
5.2.1 Membres dels tribunals i forma d'elecció  
D'acord amb l'article 7 del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer, els tribunals estaran compostos per personal funcionari de carrera en actiu dels cossos docents o del cos d'inspectors al Servei de l'Administració Educativa en nombre imparell, no inferior a cinc. Per al present procediment selectiu, es fixa la composició de tots els tribunals en cinc membres.  
  
Totes les persones que formen part del tribunal seran de cossos d'igual o superior subgrup de classificació que el que correspon al cos de mestres.  
De conformitat amb l'esmentat reglament, en la designació dels tribunals que hagen de jutjar cada una de les especialitats convocades es vetlarà pel compliment del principi d'especialitat, d'acord amb el qual, la majoria dels seus membres haurà de ser titular de l'especialitat objecte del procés selectiu. Així mateix, d'acord amb el que estableix l'esmentat reglament, es tendirà a la paritat entre hòmens i dones, llevat que raons fundades i objectives ho impedisquen.  
Els tribunals estaran integrats per:  
Un president o presidenta, que el/la designarà directament la Direcció General de Centres i Personal Docent.  
Quatre vocals, la designació dels quals es realitzarà mitjançant sorteig públic, entre personal funcionari de carrera en actiu del cos de mestres, habilitats en l'especialitat assignada al tribunal i, preferentment, adscrit en l'àmbit de la Direcció Territorial d'Educació, Investigació, Cultura i Esport on actuarà el tribunal. En cas que no siga possible la realització del sorteig entre el personal funcionari amb destinació en un determinat àmbit territorial, aquest es realitzarà entre els qui, reunint les condicions enumerades, tinguen la seua destinació en l'àmbit territorial de la Comunitat Valenciana. Excepcionalment, quan no hi haja personal funcionari en servei actiu en nombre suficient, el director general de Centres i Personal Docent podrà fer la designació directament, de conformitat amb el que estableix aquesta base.  
Actuarà en les funcions de secretaria la persona de menor antiguitat en el cos, llevat que el tribunal acorde determinar-ho d'una altra manera.  
  
5.2.2 Nombre de tribunals  
Podran nomenar-se tants tribunals com es consideren necessaris per a cada especialitat i per a cada tribunal, es designarà, per igual procediment, un tribunal suplent, excepte en aquells casos en què no siga possible comptar amb vocals suficients que reunisquen els requisits exigits en la present base.  
5.3. Composició de les comissions de selecció  
Quan en funció del nombre d'aspirants i places convocades siga necessari nomenar més d'un tribunal per a alguna de les especialitats, es constituirà una comissió de selecció per cada una d'aquestes.  
Aquestes comissions estaran formades per un nombre imparell de membres no inferior a cinc, que hauran de reunir els requisits enumerats en l'apartat 5.2.1 per als que integren els tribunals. Les persones que formen part de les comissions seran designades per la Direcció General de Centres i Personal Docent, podent formar part d'aquestes els presidents dels tribunals.  
En aquelles especialitats en què es nomene un tribunal únic, aquest actuarà a més com a comissió de selecció, sense que per això canvien de funcions els seus membres.  
Per al nomenament de la persona que exercisca les funcions de secretaria de la comissió de selecció, caldrà ajustar-se al que disposa l'últim paràgraf de la base 5.2.1  
5.4. Obligatorietat de la participació  
De conformitat amb l'article 8.3 del Reglament d'ingrés, accessos i adquisició de noves especialitats en els cossos docents aprovat pel Reial Decret 276/2007, de 23 de febrer, la participació en els òrgans de selecció té caràcter obligatori. Només seran admissibles com a causes de dispensa, a més de les situacions d'abstenció i recusació que s'especifiquen en els següents apartats, les següents:  
  
a) La situació de permís per maternitat biològica, adopció o acolliment i reducció de jornada de treball.  
b) Les situacions d'incapacitat temporal i de risc durant l'embaràs, degudament acreditades.  
5.5. Abstenció  
Les persones que integren els òrgans de selecció per a cada especialitat hauran d'abstindre's d'intervindre, quan concórrega en elles alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si ha realitzat tasques de preparació d'aspirants a proves selectives d'accés per al mateix cos de mestres i la mateixa especialitat en els cinc anys anteriors a la publicació d'aquesta convocatòria.  
El president o la presidenta sol·licitarà dels que integren els òrgans de selecció una declaració expressa de no trobar-se en les circumstàncies previstes en el paràgraf anterior, notificant a la Direcció General de Centres i Personal Docent les abstencions que pertoquen entre els seus membres.  
5.6. Termini per a manifestar l'abstenció  
El termini per a manifestar l'abstenció serà de cinc dies hàbils comptats a partir de l'endemà de la publicació en el Diari Oficial de la Comunitat Valenciana del nomenament dels òrgans de selecció.  
  
5.7. Recusació  
Així mateix, els qui participen en el procés podran recusar les persones que integren els òrgans de selecció quan concórrega en elles alguna de les circumstàncies a què es refereix l'apartat 5.5. d'aquesta mateixa base.  
5.8. Constitució dels òrgans de selecció  
Prèvia convocatòria del president o presidenta, que es farà arribar al centre de destinació de les seues vocals, i en la qual assenyalarà el lloc, dia i hora de la reunió, tindrà lloc la sessió constitutiva dels tribunals i de les comissions de selecció, a la qual hauran d'assistir tots els seus components, tant titulars com suplents. Els òrgans de selecció es constituiran amb l'assistència de les persones titulars de la presidència i la secretaria o, si és el cas, dels qui els substituïsquen, i la de la meitat, almenys, dels seus membres.  
En la dita sessió, l'òrgan de selecció, a més de constituir-se com a tal, acordarà totes les decisions que li corresponga amb vista al correcte desenvolupament del concurs oposició.  
La suplència del president o presidenta de l'òrgan de selecció l'autoritzarà la Direcció General de Centres i Personal Docent, i la de les seues vocals, serà autoritzada en la mateixa sessió constitutiva pel president o presidenta que haja d'actuar, i haurà de recaure sobre qualsevol de les seues vocalies suplents. Una vegada constituït l'òrgan de selecció, per a la vàlida actuació d'aquest es requerirà la presència de les persones titulars de la presidència i de la secretaria o, si és el cas, dels qui els substituïsquen, i la de la meitat, almenys, dels seus membres.  
La inassistència injustificada de les persones integrants de l'òrgan de selecció a les distintes sessions i actes del procediment, incloent-hi la de constitució, donarà lloc a l'exigència de la responsabilitat que corresponga.  
No obstant això, si en el moment del començament de les proves algun òrgan selectiu no ha pogut constituir-se, a pesar d'haver-se realitzat el procediment previst, la Direcció General de Centres i Personal Docent adoptarà les mesures procedents per a garantir el dret de les persones aspirants a la participació en el procediment selectiu.  
5.9. Nomenament de nous membres dels òrgans de selecció  
  
La Direcció General de Centres i Personal Docent dictarà una resolució, que es publicarà en el Diari Oficial de la Comunitat Valenciana, per la qual es nomenaran nous membres dels òrgans de selecció que hagen de substituir els qui hagen perdut la seua condició per alguna de les causes previstes en els apartats 5.4, 5.5 i 5.7 d'aquesta base.  
5.10. Funcions dels tribunals  
Correspon als tribunals l'exercici de les funcions següents:  
La qualificació de les distintes proves de la fase d'oposició.  
La valoració dels mèrits de la fase de concurs.  
El desenvolupament del concurs oposició, d'acord amb el que disposa la present convocatòria.  
5.11 Funcions de les comissions de selecció  
Són competència exclusiva de les comissions de selecció les funcions següents:  
L'elaboració dels criteris d'avaluació de les distintes parts de les proves de la fase d'oposició.  
La coordinació dels tribunals i l'elaboració de la prova pràctica.  
  
La determinació dels criteris d'actuació dels tribunals i homogeneïtzació d'aquesta.  
L'agregació de les puntuacions corresponents a la fase de concurs a les adjudicades en la fase d'oposició, l'ordenació dels aspirants i l'elaboració de les llistes dels aspirants que hagen superat ambdós fases.  
  
La declaració dels aspirants que hagen superat les esmentades fases, la publicació de les llistes corresponents als seleccionats, així com la seua elevació a l'òrgan convocant.  
Les comissions de selecció actuaran amb plena autonomia funcional i seran responsables de l'objectivitat del procediment, garantint el compliment de les bases de la convocatòria. En l'exercici d'aquesta autonomia, i dins de les distintes fases del concurs oposició, resoldran tots els dubtes i qüestions que siguen plantejades pels tribunals en el seu funcionament i en aplicació de la normativa, així mateix determinaran l'actuació que correspon en els casos no previstos.  
5.12. Personal assessor especialista i ajudant tècnic  
Els tribunals, com a mesura de caràcter excepcional, podran proposar a la Direcció General de Centres i Personal Docent la incorporació als seus treballs de personal assessor especialista i ajudant tècnic. Seran funcions dels primers l'assessorament a l'òrgan de selecció en l'avaluació dels coneixements i mèrits objecte de la seua especialitat. Els segons col·laboraran mitjançant la realització de les tasques tècniques de suport que aquests els assignen. En la seua activitat els uns i els altres es limitaran a l'exercici de les seues competències respectives. La seua designació correspon a la Direcció General de Centres i Personal Docent.  
5.13. Procediment d'actuació dels òrgans de selecció  
El procediment d'actuació dels òrgans de selecció s'ajustarà en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5.14. Adaptacions per a aspirants amb diversitat funcional  
Els òrgans de selecció adoptaran les mesures necessàries en aquells casos que siga necessari, de manera que les persones amb diversitat funcional gaudisquen de semblants oportunitats per a la realització dels exercicis que la resta de participants. En aquest sentit s'establiran, per a les persones amb diversitat funcional que ho sol·liciten en la forma prevista en la base 3.1.3.b d'aquesta convocatòria, les adaptacions possibles en temps i mitjans per a la seua realització, d'acord amb la certificació expedida pels òrgans competents en matèria de diversitat funcional de la Generalitat, de l'Estat o d'altres comunitats autònomes.  
  
5.15. Nombre de persones aspirants seleccionades  
En cap cas les comissions de selecció podran declarar que ha superat el concurs oposició un nombre superior d'aspirants al de places assignades. Qualsevol proposta que contravinga el que s'ha establit anteriorment serà nul·la de ple dret.  
5.16. Indemnitzacions i dietes  
Els òrgans de selecció que actuen en aquestes proves selectives tindran dret a la indemnització per raó del servei prevista en el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, modificat pel Decret 64/2011, de 27 de maig, i pel Decret 95/2014, de 13 de juny.  
  
El personal docent, el lloc de treball del qual estiga ubicat fora del terme municipal del lloc o seu d'actuació del tribunal, quedarà acollit a l'excepció prevista en l'article 4.4 del decret abans mencionat.  
  
  
6. Començament i desenvolupament del procediment selectiu  
6.1. Començament  
La realització de la primera prova de la fase d'oposició per als aspirants en els procediments d'ingrés lliure i de reserva de persones amb diversitat funcional tindrà lloc a partir del dia 28 de juny de 2016, sense perjuí del que preveu la base 7.1 per a les proves del coneixement del valencià i del castellà. L'hora i el lloc on haja de realitzar-se la primera part de la prova, així com la distribució d'aspirants per tribunal, es determinarà en la resolució per la qual es declare aprovada la llista definitiva de persones admeses i excloses.  
Les proves de la fase d'oposició es podràn realitzar els dies següents: 28, 29 i 30 de juny i 1, 2, 4, 5, 6, 7, 8, 9, 11, 12,13, 14, 15 i 16 de juliol.  
Les persones aspirants hauran d'anar proveïdes del document nacional d'identitat, o d'un document equivalent del país d'origen, passaport o permís de conducció en què aparega la seua fotografia acompanyat, si és el cas, del document acreditatiu de la identitat de les persones estrangeres residents en territori espanyol, expedit per les autoritats espanyoles.  
Les persones aspirants seran convocades per a les seues actuacions davant dels tribunals en única crida. A aquests efectes, en la convocatòria a una crida col·lectiva hauran de fer la seua presentació davant del tribunal en l'hora i data fixades en les crides. Seran excloses del procediment selectiu les persones que no compareguen. En el cas d'actuacions individuals, les persones aspirants convocades per a cada dia hauran d'estar presents a l'hora fixada pel tribunal com a hora d'inici de les actuacions, seran excloses les persones que no compareguen, excepte en els casos de força major degudament justificats i apreciats pel tribunal.  
  
Una vegada començades les actuacions davant del tribunal, les successives crides hauran de fer-se públiques pels tribunals en els locals on s'estiguen realitzant les proves amb catorze hores, almenys, d'antelació al començament d'aquestes.  
6.2. Desenvolupament  
L'ordre d'actuació de les persones aspirants s'iniciarà alfabèticament per la primera d'aquelles el primer cognom de la qual comence per la lletra «M», segons estableix la Resolució de 8 de març de 2016, de la Conselleria de Justícia, Administració Pública, Reformes Democràtiques i Llibertats Públiques, per la qual es determina la lletra per a fixar l'ordre d'intervenció dels aspirants a totes les proves selectives que es realitzen durant l'any 2016, del conjunt de les administracions públiques valencianes (DOCV 7740, 14.03.2016).  
Aquells tribunals que no compten amb persones aspirants el primer cognom dels quals comence per la dita lletra iniciaran l'ordre d'actuació per la lletra o lletres següents en ordre alfabètic.  
En qualsevol moment, els tribunals podran sol·licitar a les persones aspirants que acrediten la seua identitat mitjançant la presentació del document identificatiu que corresponga.  
Així mateix, si els tribunals tenen coneixement que alguna de les persones aspirants no posseeix la totalitat dels requisits exigits per la present convocatòria, amb audiència prèvia, hauran de proposar la seua exclusió al director general de Centres i Personal Docent, i li comunicaran així mateix les inexactituds o falsedats formulades per la persona aspirant en la sol·licitud d'admissió al procediment selectiu als efectes procedents.  
Contra la resolució d'exclusió de la persona aspirant, que posa fi a la via administrativa, podrà interposar-se amb caràcter potestatiu un recurs de reposició davant del director general de Centres i Personal Docent en el termini d'un mes comptat des de l'endemà de la notificació, o interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua notificació, d'acord amb el que estableix els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
6.3. Publicitat dels criteris d'avaluació  
Les comissions de selecció faran públics els criteris d'avaluació de les distintes parts de la prova de la fase d'oposició en els taulers d'anuncis on es realitze el procés selectiu i en la pàgina web de la Conselleria d'Educació, Investigació, Cultura i Esport (http://www.ceice.gva.es) amb anterioritat a l'inici de les proves.  
En aquests criteris d'avaluació s'especificarà el desglossament de les pautes, criteris i orientacions amb què els tribunals avaluaran cada una de les parts de les proves. Els mencionats criteris d'avaluació tindran com a objectiu comprovar en forma diferenciada dos dimensions:  
  
a) Els coneixements suficients sobre l'especialitat docent, tant tècnics com metodològics, com són, entre altres, els que permeten valorar aspectes d'organització de l'aprenentatge de l'alumnat, aspectes psicopedagògics de l'aprenentatge i el domini de tècniques de treball necessàries per a impartir les àrees i matèries pròpies de l'especialitat a què opten.  
b) Les habilitats i competències necessàries per a aplicar aquests coneixements en el context on haja de desenvolupar la seua funció docent, com són entre altres la capacitat de comunicació, les habilitats per a la resolució de conflictes, la capacitat d'anàlisi i crítica, la creativitat i iniciativa, la presa de decisions, la planificació i organització, el treball en equip, la disposició a la innovació i la sensibilitat per la diversitat de l'alumnat, i la transversalitat dels aprenentatges.  
  
  
7. Sistema de selecció  
De conformitat amb el que preveu l'article 17 del Reglament d'ingrés, accessos i adquisició de noves especialitats, aprovat per Reial Decret 276/2007, de 23 de febrer, el sistema de selecció ha de permetre avaluar la idoneïtat de les persones aspirants per a l'exercici de la docència. Per a això, els procediments de selecció han de comprovar no sols els coneixements específics, científics i tècnics de l'especialitat docent a què s'opta, sinó també l'aptitud pedagògica i el domini de les tècniques necessàries per a l'exercici docent. Així, de conformitat amb el que estableix la disposició addicional dotze de la Llei Orgànica 2/2006, de 3 de maig, d'Educació, el sistema d'ingrés en la funció pública docent serà el de concurs oposició convocat per les respectives administracions educatives, i a més existirà una fase de pràctiques que constituirà part del procés selectiu.  
  
7.1. Proves prèvies  
7.1.1. Prova de castellà per a aspirants que no posseïsquen la nacionalitat espanyola  
Els qui no posseïsquen la nacionalitat espanyola i el seu coneixement de la dita llengua no es deduïsca del seu origen, amb caràcter previ a la realització de les proves de la fase d'oposició hauran d'acreditar el coneixement de castellà mitjançant la realització d'una prova, en la que es comprovarà que posseeixen un nivell adequat de comprensió i expressió oral i escrita en aquesta llengua.  
Finalitzat el termini de presentació d'instàncies, la Direcció General de Centres i Personal Docent dictarà una resolució en la qual es regularà aquesta prova i s'anunciarà el lloc, la data i l'hora de realització, que es publicarà en el Diari Oficial de la Comunitat Valenciana.  
El tribunal per a la realització d'aquesta prova estarà constituït preferentment per catedràtics o professors d'espanyol d'escoles oficials d'idiomes.  
La prova es qualificarà d'apte o no apte, i caldrà obtindre la valoració d'apte pera passar a realitzar les proves de la fase d'oposició.  
Gaudeixen d'exempció d'aquesta prova de coneixement del castellà:  
- Els qui estiguen en possessió del Diploma d'Espanyol com a Llengua Estrangera (nivell B2, C1 o C2) establit pel Reial Decret 1137/2002, de 31 d'octubre, modificat pel Reial Decret 264/2008, o del certificat de Nivell Avançat o d'Aptitud en Espanyol per a estrangers expedit per les escoles oficials d'idiomes.  
- Els qui posseïsquen el Títol de Llicenciat o grau corresponent en Filologia Hispànica o Romànica.  
- Els qui hagen realitzat en l'Estat espanyol tots els estudis conduents a la titulació al·legada per a l'ingrés en el cos a què s'opta.  
  
- Els qui van participar en els procediments selectius convocats a partir de la convocatòria de l'any 2002 i van obtindre la qualificació d'apte en la prova de coneixement del castellà.  
En tots els casos, haurà de consignar-se en l'apartat corresponent de la instància de participació com s'exigeix en la base 3.1.3.c).  
7.1.2. Acreditació del coneixement dels idiomes oficials de la Comunitat Valenciana  
De conformitat amb el que estableix el Decret 62/2002, de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana, els qui participen en els procediments d'ingrés i accés hauran d'acreditar els coneixements, tant en expressió oral com escrita, dels dos idiomes oficials de la Comunitat Valenciana.  
0.6.7.6 Castellà  
Acrediten el coneixement d'aquesta llengua els que estiguen en possessió d'alguna de les titulacions següents:  
- Titulació universitària expedida per una universitat espanyola.  
- Títol de Batxillerat expedit per l'Estat espanyol.  
- Títol de Tècnic Superior o Tècnic Especialista (FP2) expedit per l'estat espanyol.  
- Diploma d'Espanyol com a Llengua Estrangera (nivell superior) o Certificat d'Aptitud d'Espanyol per als Estrangers expedit per les escoles oficials d'idiomes.  
- Haver obtingut la qualificació d'apte en la prova corresponent en les oposicions convocades a partir de l'any 2002.  
Qui no puga acreditar-ho, realitzarà una prova de coneixement del castellà el contingut de la qual s'ajustarà al que disposa el Reial Decret 1137/2002, de 31 d'octubre (BOE 8 de novembre), pel qual es regulen els diplomes d'espanyol com a llengua estrangera (DELE), en la seua redacció donada pel Reial Decret 264/2008, de 22 de febrer, i que serà qualificada d'apte o no apte.  
9.4.1.6 Valencià  
Acrediten el coneixement del valencià els que estiguen en possessió del Certificat de Capacitació per a l'Ensenyament en Valencià que, d'acord amb el que preveu l'article 3 de l'Ordre 17/2013, de 15 d'abril, de la Conselleria d'Educació, Cultura i Esport, facultarà el professorat que l'obtinga, i al mateix temps serà el requisit mínim, per a l'ensenyament en valencià com a llengua vehicular en totes les ensenyances no universitàries regulades en la Llei Orgànica 2/2006, de 3 de maig, d'Educació.  
Així mateix, d'acord amb l'article 5 de l'Ordre 17/2013, de 15 d'abril, de la Conselleria d'Educació, Cultura i Esport, el Diploma de Mestre de Valencià facultarà el professorat que l'obtinga per a impartir l'ensenyament en valencià com a llengua vehicular en la totalitat de les ensenyances no universitàries regulades en la Llei Orgànica 2/2006, de 3 de maig, d'Educació.  
No obstant això, els qui en la data de finalització del termini de presentació de sol·licituds no estiguen en possessió del Certificat de Capacitació per a l'Ensenyament en Valencià o del Diploma de Mestre de Valencià, podran presentar-se al procediment selectiu en les condicions següents:  
a) Els qui acrediten la competència lingüística mínima en valencià d'un nivell C1 en la forma prevista per l'article 7.3 de l'Ordre 17/2013, de 15 d'abril, de la Conselleria d'Educació, Cultura i Esport (certificat oficial expedit per la Junta Qualificadora de Coneixements de Valencià, per les escoles oficials d'idiomes autoritzades per a impartir les dites ensenyances o per les universitats de la Comunitat Valenciana) en cas de superar el concurs oposició i ser nomenats personal funcionari en pràctiques, hauran, dins i com a part de la fase de pràctiques ordinària, d'obtindre el Certificat de Capacitació per a l'Ensenyament en Valencià.  
b) Els qui no puguen acreditar la competència lingüística mínima d'un nivell C1 en valencià en la data finalització del termini de presentació de sol·licituds, hauran de participar, presentant justificant del pagament de les taxes per a la participació en les proves selectives, el dia 14 de juny de 2016 a les 16.00 h, en una única convocatòria i a les ciutats de València i Alacant, en una prova de coneixements de valencià nivell C1. La Direcció General de Centres i Personal Docent dictarà una resolució en què anunciarà el lloc de realització de la prova i la composició del tribunal examinador, que es publicarà en el Diari Oficial de la Comunitat Valenciana.  
  
Les persones que disposen d'una acreditació equivalent al nivell C1 de coneixements de valencià, obligatòriament han de presentar-la el dia 14 de juny a les 16.00 h en la prova selectiva realitzada a aquest efecte.  
Només a les persones que superen aquesta prova se'ls expedirà el certificat administratiu corresponent de la Junta Qualificadora de Coneixements de Valencià (JQCV). A més, se'ls permetrà continuar en el concurs oposició i, en cas de superar el procediment i ser nomenades funcionaris en pràctiques, hauran d'obtindre, durant la fase de pràctiques i com a part d'aquestes, el certificat de Capacitació per a l'Ensenyament en Valencià.  
Abans de l'inici de les proves de la fase d'oposició, els tribunals disposaran de la relació d'aspirants que reuneixen el requisit de la base 2.1.1.d) o han superat les proves prèvies previstes en la base 7.1. Les persones que no reunisquen aquest requisit en la data finalització del termini de presentació de sol·licituds o no hagen superat la prova realitzada per la JQCV en data 14 de juny, no seran admeses a participar en cap de les proves que constitueixen la fase d'oposició.  
7.2. Fase d'oposició.  
7.2.1. Contingut de les proves i temaris.  
En aquesta fase es valoraran els coneixements específics, científics i tècnics necessaris per a impartir la docència de l'especialitat docent a què s'opta, l'aptitud pedagògica i el domini de les tècniques necessàries per a l'exercici docent.  
De conformitat amb el que preveu l'Ordre ECD/191/2012, de 6 de febrer, per la qual es regulen els temaris que han de regir en els procediments d'ingrés, accessos i adquisició de noves especialitats als cossos docents establits en la Llei Orgànica 2/2006, de 3 de maig, d'Educació, seran aplicables per al present procediment selectiu els temaris vigents del cos de mestres en l'especialitat corresponent. D'aquesta manera, seran aplicables els temaris continguts en l'annex I de l'Ordre de 9 de setembre de 1993, del Ministeri d'Educació i Ciència (BOE 226, 21.09.1993), així com, per a l'especialitat de Primària, el contingut en l'Ordre de 12 de març de 2007, del Ministeri d'Educació i Ciència (BOE 64, 15 de març) i l'annex VIII a la present ordre.  
  
La fase d'oposició constarà de dues proves que tindran caràcter eliminatori i es desenvoluparan en l'ordre següent:  
0.3.6.5. Primera prova  
Tindrà per objecte la demostració dels coneixements específics de l'especialitat a què s'opta i constarà de dues parts, que seran valorades conjuntament:  
Part A: Consistirà en el desenvolupament, per escrit, d'un tema triat per la persona aspirant dels trets a l'atzar pel tribunal de forma proporcional al nombre de temes del temari de cada especialitat atesos els criteris següents:  
a) En aquelles especialitats que tinguen un nombre no superior a 25 temes, haurà de triar-se entre dos temes.  
b) En aquelles especialitats que tinguen un nombre superior a 25 temes i inferior a 51, haurà de triar-se entre tres temes.  
Per a la realització d'aquesta part A de la prova es disposarà de dues hores i, una vegada finalitzat l'exercici, els tribunals iniciaran la lectura pública per les persones aspirants de l'exercici realitzat.  
Part B: Consistirà en la realització d'una prova pràctica que permetrà comprovar que es posseeix una formació científica i un domini de les habilitats tècniques corresponents a l'especialitat a què s'opte.  
  
El temps que es disposarà per a la realització serà el que determine la comissió de selecció, o si és el cas el tribunal, si aquest és únic, d'acord amb el que disposa l'annex VI d'aquesta ordre, en el qual també es determinen les especificacions, pautes i criteris sobre les quals elaborar la dita prova per a cada especialitat convocada.  
2.2.6.4. Segona prova  
Tindrà per objecte la comprovació de l'aptitud pedagògica de la persona aspirant i el seu domini de les tècniques necessàries per a l'exercici docent i consistirà en la presentació d'una programació didàctica i en l'elaboració i exposició oral d'una unitat didàctica.  
A) Presentació i defensa d'una programació didàctica  
La programació didàctica farà referència al currículum vigent en el present curs escolar a la Comunitat Valenciana d'una àrea, matèria o assignatura relacionats amb l'especialitat per la qual es participa, i en la qual hauran d'especificar cada un dels elements que s'indiquen en l'annex V d'aquesta convocatòria. Aquesta programació es correspondrà amb un curs escolar d'un dels nivells o etapes educatives en què el professorat d'aqueixa especialitat tinga atribuïda competència docent per a impartir-lo.  
La dita programació, que tindrà caràcter personal i haurà de ser elaborada de forma individual per cada aspirant, haurà d'entregar-se al tribunal en el moment de comparéixer a la crida per a la realització de la part B de la primera prova i la seua elaboració s'ajustarà al que estableix l'annex V, i es defendrà davant del tribunal en el moment en què siga convocat a aquest efecte. L'acte d'entrega de la programació didàctica té caràcter personal pel que no podran admetre's acreditacions ni poders de representació.  
Els qui no presenten la programació didàctica, s'entendrà que renuncien a continuar el procés selectiu i perdran tots els drets derivats d'aquest, i en cas que el tribunal detecte que la programació didàctica no compleix el requisit d'elaboració pròpia, no serà qualificada.  
  
La programació didàctica es defensarà davant del tribunal conjuntament amb l'exposició de la unitat didàctica.  
En el moment de la defensa la persona aspirant podrà utilitzar un exemplar de la programació aportada per ella mateixa i un guió que no excedirà un foli, que s'entregaran al tribunal a la seua finalització.  
B) Preparació i exposició d'una unitat didàctica  
La preparació i exposició oral, davant d'un tribunal, d'una unitat didàctica, podrà estar relacionada amb la programació presentada o elaborada a partir del temari oficial de l'especialitat. En el primer cas, la persona aspirant triarà el contingut de la unitat didàctica d'entre tres extretes a l'atzar per ella mateixa de la seua pròpia programació. En el segon cas, triarà el contingut de la unitat didàctica d'un tema d'entre tres extrets a l'atzar per ella mateixa, del temari oficial de l'especialitat.  
  
En l'elaboració de l'esmentada unitat didàctica hauran de concretar-se els objectius d'aprenentatge que es persegueixen amb aquesta, les competències bàsiques, els seus continguts, les activitats d'ensenyança i aprenentatge que es plantejaran en l'aula i els seus procediments d'avaluació.  
La persona aspirant disposarà d'una hora per a la preparació de la unitat didàctica, i podrà utilitzar el material que considere oportú. Per a la seua exposició, que serà pública, podrà utilitzar el material auxiliar que considere oportú, que haurà d'aportar ella mateixa, així com un guió que no excedirà un foli i que s'entregarà al tribunal al terme d'aquella, juntament a l'exemplar de la programació utilitzada.   
Es disposarà d'un màxim d'una hora per a la defensa oral de la programació i l'exposició de la unitat didàctica. S'iniciarà l'exposició amb la defensa de la programació didàctica presentada, que no podrà excedir trenta minuts, i a continuació es realitzarà l'exposició de la unitat didàctica.  
La programació didàctica es defensarà davant del tribunal conjuntament amb l'exposició de la unitat didàctica.  
Tots els exercicis de l'especialitat Llengua Estrangera: Anglés es desenvoluparan en el dit idioma.  
7.2.2. Fase de concurs  
En aquesta fase, només seran tinguts en compte els mèrits que acrediten perfeccionats fins a la data de finalització de presentació d'instàncies, inclusivament, acreditats documentalment com s'indica en l'annex I. A aquests efectes, els tribunals hauran de confrontar els documents que s'aporten per a la valoració de mèrits.  
La qualificació de la fase de concurs s'aplicarà únicament als qui hagen superat la fase d'oposició.  
Per a la valoració dels seus mèrits, els qui superen la fase d'oposició els presentaran davant del corresponent tribunal en l'endemà hàbil al de la publicació de la qualificació final de la fase d'oposició, ordenats segons els tres blocs que conformen el barem de l'annex I d'aquesta convocatòria, adjuntant el model de declaració de mèrits de l'annex IV.  
  
Les persones aspirants es responsabilitzen expressament de la documentació aportada. En cas de falsedat o manipulació en algun document, decauran en el dret a la participació en la present convocatòria, amb independència de la responsabilitat que s'haja ocasionat.  
L'Administració es reserva el dret a requerir en qualsevol moment de desenvolupament del procediment l'acreditació de la documentació que es considere necessària.  
7.2.3. Fase de pràctiques  
Els que resulten seleccionats conforme disposa la base 9.1, i no estiguen exempts, hauran de realitzar un període de pràctiques tutelades que formarà part del procés selectiu i que tindrà per objecte comprovar la seua aptitud per a la docència, i si és el cas, obtindre el Certificat de Capacitació per a l'Ensenyament en Valencià.  
El personal funcionari en pràctiques serà sotmés a un examen de vigilància de la salut en compliment del que estableix l'article 22 de la Llei 31/1995, de 8 de novembre, de Prevenció de Riscos Laborals, als efectes de determinar la seua aptitud medicolaboral per a l'exercici de les funcions habitualment desenvolupades en el cos de mestres. A aquest efecte, el Servei de Prevenció del sector docent no universitari citarà el personal funcionari en pràctiques.  
Els qui no obtinguen la dita aptitud medicolaboral com a conseqüència de l'examen de vigilància de la salut o es neguen a la seua realització, decauran de tots els drets adquirits fins a aquest moment, i no podran ser nomenats personal funcionari de carrera.  
  
8. Qualificació  
8.1. Qualificació de la fase d'oposició  
La qualificació corresponent a la fase d'oposició serà la mitjana aritmètica de les puntuacions obtingudes en les proves integrants d'aquesta fase, quan totes elles hagen sigut superades.  
8.1.a) Primera prova.  
Els tribunals valoraran aquesta prova de la fase d'oposició de zero a deu punts.  
Cada una de les dues parts de què consta suposarà cinc punts dels deu que comprendrà la valoració total d'aquesta prova.  
Per a la seua superació, s'haurà d'aconseguir una puntuació mínima igual o superior a cinc punts. Aquesta serà el resultat de sumar les puntuacions corresponents a les dues parts. A aquests efectes, la puntuació obtinguda en cada una de les parts haurà de ser igual o superior al 25 per 100 de la puntuació assignada a aquestes.  
La puntuació de cada aspirant en cada part de la prova serà la mitjana aritmètica de les qualificacions de tots els membres del tribunal presents. Quan entre les puntuacions atorgades existisca una diferència de tres o més enters, seran automàticament excloses les qualificacions màxima i mínima, i la puntuació mitjana es calcularà entre les qualificacions restants.  
Finalitzada la prova, els tribunals faran públiques en els taulers d'anuncis dels locals on actuen, les puntuacions parcials i totals obtingudes per totes les persones participants. Hauran de figurar separadament la d'aquelles que l'hagen superat. Contra aquesta publicació, que no posa fi al procediment, no és procedent cap recurs. Les persones interessades podran interposar el corresponent recurs contra la publicació de les llistes d'aspirants seleccionats.  
Els qui no hagen realitzat les dues parts de què consta la primera prova seran qualificats com a no presentats.  
8.1.b) Segona prova.  
Aquesta prova es valorarà globalment de zero a deu punts. Caldrà aconseguir per a la seua superació una puntuació igual o superior a cinc punts.  
La puntuació de cada aspirant en cada part de la prova serà la mitjana aritmètica de les qualificacions de tots els membres del tribunal presents. Quan entre les puntuacions atorgades per cada membre del tribunal existisca una diferència de tres o més enters, seran automàticament excloses les qualificacions màxima i mínima, i la puntuació mitjana es calcularà entre les qualificacions restants.  
Finalitzada aquesta prova, els tribunals publicaran en els taulers d'anuncis dels locals on actuen les puntuacions obtingudes per totes les persones participants. Hi hauran de figurar separadament les d'aquelles que l'hagen superada. Així mateix, convocaran per al següent dia hàbil en la seu del tribunal els qui hagen superat la fase d'oposició per a la presentació dels mèrits de la fase de concurs.  
8.2. Valoració de la fase de concurs  
L'assignació de la puntuació que corresponga a les persones aspirants en aquesta fase, segons el barem arreplegat en l'annex I, serà portada a efecte pels corresponents tribunals.  
Tots els mèrits al·legats hauran de posseir-se a la data de finalització del termini de presentació d'instàncies, entenent-se que únicament seran baremats aquells mèrits perfeccionats fins la dita data.  
  
Les persones aspirants es responsabilitzaran expressament de la veracitat de la documentació aportada. En cas de falsedat o manipulació en algun document, decauran en el dret a la participació en la present convocatòria, amb independència de la responsabilitat penal que se'ls puga imputar per falsedat documental.  
Únicament als qui hagen superat les proves corresponents a la fase d'oposició se'ls sumarà la puntuació obtinguda en la fase de concurs a fi d'obtindre la puntuació global a què es refereix la base 9 de la present ordre.  
La puntuació aconseguida en la fase de concurs pels qui hagen superat la fase d'oposició es farà pública en els taulers d'anuncis dels llocs d'actuació dels corresponents tribunals.  
Les persones interessades podran presentar contra aquesta, en el termini de vint-i-quatre hores comptades a partir de la seua exposició, les al·legacions que estimen oportunes, per mitjà d'un escrit dirigit al tribunal, al qual correspon el seu estudi i resolució.  
Una vegada estimades o desestimades les reclamacions, els tribunals faran públics els resultats de la baremació definitiva dels mèrits. La dita publicació es durà a terme en els taulers d'anuncis dels llocs d'actuació dels corresponents tribunals.  
Contra la resolució, les persones interessades podran interposar un recurs d'alçada davant del director general de Centres i Personal Docent en el termini d'un mes a comptar de l'endemà de la seua publicació en els taulers d'anuncis, d'acord amb el que preveuen els articles 107, 114 i 115 de la Llei 30/1992, de 26 de novembre  
La documentació presentada, incloent-hi la programació didàctica, no serà tornada als qui hagen participat, i quedarà en poder de l'administració convocant, sense perjuí del que disposa l'article 35 de l'esmentada Llei 30/1992.  
8.3. Possible expulsió d'aspirants  
Per a garantir que el concurs oposició es realitze d'acord amb els principis d'igualtat, mèrit i capacitat, els tribunals per resolució motivada podran determinar, amb audiència prèvia de la persona interessada, l'expulsió d'un opositor o opositora, i en aquest cas passarà a formar part de la llista de persones aspirants excloses i no figurarà en la llista d'interinitats ni tindrà dret a la devolució de les taxes.  
  
9. Superació de les fases d'oposició i concurs  
Seran seleccionats per a passar a la fase de pràctiques aquelles persones aspirants que, una vegada ordenades segons la puntuació global de les fases d'oposició i concurs, tinguen un número d'ordre igual o menor al nombre total de places convocades en l'especialitat.  
Per a l'obtenció de la puntuació global, les comissions de selecció ponderaran en dos terços la puntuació obtinguda en la fase d'oposició i en un terç la puntuació obtinguda en la fase de concurs. La puntuació global resultarà de la suma d'ambdós fases una vegada realitzades les ponderacions mencionades.  
De conformitat amb el que estableix la base 5.11 de la present convocatòria, correspon a les comissions de selecció l'agregació de les puntuacions corresponents a les distintes fases dels procediments selectius, l'ordenació de les persones aspirants d'acord amb les puntuacions totals aconseguides i la declaració de les que hagen superat les esmentades fases. A aquests efectes, s'atindran al que es disposa en els següents subapartats.  
9.1. Agregació de puntuacions  
Les comissions de selecció agregaran, una vegada ponderades, les puntuacions de la fase de concurs als qui hagen aconseguit les puntuacions mínimes exigides en la fase d'oposició, els ordenaran segons les puntuacions totals obtingudes i determinaran les persones aspirants que han superat el procés.  
9.2. Criteris de desempat  
En cas que, en procedir a l'ordenació de les persones aspirants, es produïsquen empats, aquests es resoldran atenent successivament els criteris següents:  
1. Més puntuació en la fase d'oposició.  
2. Major puntuació en cada un dels exercicis de l'oposició, per l'ordre en què apareixen en la base 7.2.1 d'aquesta convocatòria.  
3. Major puntuació en els apartats del barem de mèrits per l'ordre en què aquests apareixen en l'annex I de la convocatòria.  
4. Major puntuació en els subapartats del barem de mèrits, per l'ordre en què aquests apareixen en l'annex I de la convocatòria.  
En cas que amb l'aplicació dels criteris anteriors subsistisquen empats en la qualificació per a determinar les persones seleccionades, aquests es resoldran mitjançant una prova complementària davant de la comissió de selecció, consistent en el desenvolupament d'un tema extret a l'atzar d'entre els que formen part del temari oficial de l'especialitat durant un temps màxim de 30 minuts.  
9.3. Declaració de persones aspirants seleccionades  
En cap cas podrà declarar-se que han superat el concurs oposició un nombre més gran d'aspirants que el nombre de places convocades. Qualsevol proposta que contravinga el que s'ha establit anteriorment serà nul·la de ple dret.  
9.4. Llista única de persones aspirants seleccionades  
Les comissions de selecció, finalitzades les actuacions a què es refereixen els apartats anteriors, elaboraran la llista d'aspirants seleccionats. Per a això, confeccionaran una llista única de persones seleccionades de la seua especialitat en què figuraran tant les ingressades pel torn lliure com les acollides a la reserva de persones amb diversitat funcional, ordenades per la puntuació obtinguda.  
9.5. Publicació de la llista de persones aspirants seleccionades  
Aquesta llista es farà pública en els taulers d'anuncis de la Conselleria d'Educació, Investigació, Cultura i Esport, així com en la pàgina web de la Conselleria (http://www.ceice.gva.es). S'estableix un termini de tres dies per a la reclamació i esmena de possibles errors materials, de fet o aritmètics.  
9.6. Recursos contra la llista de persones aspirants seleccionades  
Contra la llista de persones aspirants seleccionades podrà interposar-se un recurs d'alçada davant del director general de Centres i Personal Docent en el termini d'un mes, a comptar de l'endemà de la data de publicació de les llistes en el tauler d'anuncis corresponent, de conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
9.7. Aspirants que aproven per més d'una especialitat  
Els qui superen el concurs oposició per més d'una especialitat, realitzaran la fase de pràctiques en aquella especialitat per la qual opten i, en cas de ser declarats aptes en la fase de pràctiques mencionada, ingressaran en el cos de mestres per totes les especialitats superades en el procediment selectiu.  
9.8. Aspirants que aproven per distintes administracions educatives  
  
Els qui concórreguen i superen el concurs oposició per a l'ingrés en el cos de mestres en convocatòries corresponents a distintes administracions educatives hauran, en el termini de 10 dies hàbils comptats a partir de l'endemà de la publicació de les llistes de seleccionats, d'optar per una d'aquestes mitjançant una instància dirigida a la Direcció General de Centres i Personal Docent. En aquesta instància renunciaran a tots els drets que puguen correspondre-li per la seua participació en les restants. Si no realitza aquesta opció, l'acceptació del primer nomenament com a personal funcionari en pràctiques s'entendrà com a renúncia tàcita als restants.  
9.9. Inalterabilitat de les places assignades  
Publicades les llistes del personal seleccionat, si algú renunciara a la plaça obtinguda, o per motius degudament justificats perd tots els drets derivats del procediment, en cap cas podrà considerar-se seleccionada la persona que, per ordre de puntuació, ocupe el lloc immediat posterior al de l'última que figure en la llista de l'especialitat corresponent. Així mateix, la declaració de pròrroga en la fase de pràctiques tampoc suposarà modificació en les places assignades a la resta d'aspirants.  
  
  
10. Presentació de documents per les persones aspirants seleccionades  
10.1. Termini i lloc de presentació.  
En el termini d'un mes, a comptar de l'endemà d'aquell en què es faça pública la llista d'aspirants seleccionats, aquests hauran de presentar en la Direcció General de Centres i Personal Docent de la Conselleria d'Educació, Investigació, Cultura i Esport, preferentment davant del Registre General dels Serveis Centrals, això sense perjuí del dret a utilitzar qualsevol dels altres mitjans assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 20 del Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat, la documentació següent:  
  
10.2. Documentació a presentar.  
Totes les persones aspirants que hagen sigut seleccionades hauran de remetre la següent documentació general:  
a) Fotocòpia compulsada del títol al·legat per a participar o, a falta d'això, certificació supletòria provisional, expedida per la universitat de conformitat amb el que preveu el Reial Decret 1002/2010, de 5 d'agost, sobre expedició de títols universitaris oficials, amb una antiguitat màxima d'un any des de la data d'emissió de la certificació. En cas que la data del títol o de la certificació acadèmica siga posterior al dia en què va expirar el termini de presentació de sol·licituds fixat en la convocatòria, haurà de fer-se constar la data de finalització dels estudis.  
  
En cas que la titulació s'haja obtingut en l'estranger, haurà d'adjuntar-se la corresponent homologació o credencial de reconeixement.  
  
b) Declaració jurada o promesa de no haver sigut separat, per mitjà d'un expedient disciplinari, del servei de cap administració pública o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala de funcionari, o per a exercir funcions semblants a les quals exercien en el cas del personal laboral, en què haja sigut separat o inhabilitat, segons el model que figura com a annex II a aquesta convocatòria.  
  
En el cas de ser nacional d'un altre estat, hauran de presentar una declaració jurada o promesa de no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, en el seu estat, en els mateixos termes l'accés a l'ocupació pública.  
c) Els qui hagen fet valdre la seua condició de persones amb diversitat funcional hauran de presentar l'original o la còpia compulsada de la certificació dels òrgans competents de la Generalitat, de l'Estat o de la resta de les comunitats autònomes, que acredite aquesta condició, i igualment hauran de presentar l'original o la còpia compulsada del certificat dels esmentats òrgans acreditatiu de la compatibilitat amb l'exercici de les funcions corresponents al cos de mestres i a l'especialitat per la qual ha sigut seleccionat.  
d) Fotocòpia del document nacional d'identitat o, si és el cas, del document acreditatiu de la identitat o targeta equivalent de les persones estrangeres residents en territori espanyol, expedit per les autoritats espanyoles.  
e) Els qui no posseïsquen la nacionalitat espanyola i que participen en virtut del que preveu el paràgraf segon de la base 2.1.1.a), hauran d'acreditar documentalment mitjançant una còpia compulsada el compliment del dit requisit.  
f) Els qui no posseïsquen la nacionalitat espanyola i el seu coneixement del castellà no es deduïsca del seu origen hauran de presentar per a acreditar-lo una còpia compulsada d'alguna de les titulacions o certificacions enumerades en la base 7.1.1 d'aquesta convocatòria.  
g) Certificat mèdic original acreditatiu de no patir cap malaltia, ni estar afectat per cap limitació física o psíquica que siga incompatible amb l'exercici de les funcions corresponents al cos i especialitat per la qual ha sigut seleccionat, excepte els qui presenten la certificació requerida en l'apartat c.  
h) Fotocòpia compulsada del certificat de Capacitació per a l'Ensenyament en Valencià o del Diploma de Mestre de Valencià o, si és el cas, certificat oficial de coneixements de valencià de nivell C1, expedit per la Junta Qualificadora de Coneixements de Valencià per les escoles oficials d'idiomes autoritzades per a impartir les dites ensenyances o per les universitats de la Comunitat Valenciana  
i) Certificació negativa subscrita pel Registre Central de Delinqüents Sexuals. Les persones aspirants d'origen estranger o que tinguen doble nacionalitat, hauran, a més, d'aportar una certificació que acredite l'absència de condemnes penals en els seus països d'origen o del que és nacional respecte dels delictes contra la llibertat i indemnitat sexuals o per tracta de sers humans amb fins d'explotació sexual, incloent-hi la pornografia.  
10.3. Documentació a presentar per personal funcionari de carrera  
Els qui tinguen la condició de personal funcionari públic de carrera estaran exempts de justificar documentalment les condicions i requisits ja demostrats per a obtindre el seu anterior nomenament. Hauran de presentar en aquest cas una certificació o un full de serveis de l'organisme de què depenga per a acreditar aquesta condició en què es consigne de manera expressa les dades següents:  
a) Indicació del cos a què pertanyen, número de registre de personal i si es troben en servei actiu.  
b) Nombre d'anys com a funcionari de carrera.  
c) Lloc i data de naixement.  
d) Títol acadèmic que posseeix i data d'expedició.  
Si en la certificació no pot fer-se constar algun dels requisits exigits per a l'ingrés en el cos de mestres per no obrar en els seus expedients personals, hauran de remetre separadament la documentació que els acredite.  
10.4. Opció per les remuneracions  
Els qui havent sigut seleccionats ja estiguen prestant serveis remunerats en l'Administració com a personal funcionari de carrera, interí o com a personal laboral, sense perjuí de la situació administrativa o laboral que d'acord amb la normativa vigent els corresponga, hauran de formular l'opció per la percepció de remuneracions durant la seua condició de personal funcionari en pràctiques, de conformitat amb el que preveu l'article 6 del Decret 33/1999, del Consell, pel qual s'aprova el Reglament de selecció, provisió de llocs de treball i carrera administrativa del personal comprés en l'àmbit d'aplicació de la Llei de Funció Pública Valenciana, així com en el Reial Decret 456/1986, de 10 de febrer, pel qual es fixen les retribucions dels funcionaris en pràctiques, modificat per Reial Decret 213/2003, de 21 de febrer.  
10.5. Nul·litat d'actuacions  
Els qui dins del termini fixat, i excepte els casos de força major, no presenten la documentació, o de l'examen d'aquesta es deduïsca que no tenen algun dels requisits assenyalats en la base 2, no podran ser nomenats personal funcionari de carrera i quedaran anul·lades les seues actuacions, sense perjuí de la responsabilitat en què hagen incorregut per falsedat en la sol·licitud inicial.  
  
11. Nomenament de personal funcionari en pràctiques  
La Direcció General de Centres i Personal Docent nomenarà personal funcionari en pràctiques les persones aspirants seleccionades, bé en vacants o bé en substitucions de caràcter temporal, d'acord amb les necessitats del servei, en centres dependents de la Conselleria d'Educació, Investigació, Cultura i Esport, i hauran de realitzar les pràctiques en les destinacions adjudicats.  
Les destinacions que se'ls adjudiquen per a la realització del període de pràctiques tindran caràcter provisional i, en funció de les necessitats del servei, es correspondran prioritàriament amb places de l'especialitat per la qual s'ha superat el procediment selectiu.  
  
12. Fase de pràctiques  
12.1. Objecte  
La fase de pràctiques tutelades, que inclourà un període de docència directa i que forma part del procés selectiu, tindrà per objecte comprovar l'aptitud per a la docència de les persones seleccionades.  
En cas de no incorporar-se a les destinacions assignades, s'entendrà que renuncien a tots els drets que puguen correspondre'ls per la seua participació en el procediment selectiu, excepte per una causa justa degudament acreditada.  
12.2. Duració i regulació  
La duració de la fase de pràctiques serà d'un curs escolar, i serà necessari un mínim de sis mesos de serveis efectius per a l'avaluació. El seu desenvolupament serà regulat mitjançant una resolució de la Direcció General de Centres i Personal Docent.  
Es designaran comissions qualificadores de la fase de pràctiques que coordinaran les activitats d'inserció en el centre i de formació que hauran de realitzar les persones candidates. La seua composició es determinarà en la resolució que regule la fase de pràctiques.  
La persona candidata serà tutelada, en aquesta fase, per una persona funcionària de carrera experimentada designada per la comissió qualificadora corresponent.  
Finalitzada la fase de pràctiques, les comissions qualificadores seran les encarregades, d'acord amb els criteris que establisca l'esmentada resolució, de l'avaluació final, amb la qualificació d'apte o no apte.  
En l'avaluació de la fase de pràctiques es garantirà que les persones aspirants que superen aquesta fase posseeixen les capacitats didàctiques necessàries per a la docència. En aquesta avaluació, el tutor o tutora i el funcionari o funcionària en pràctiques compartiran la responsabilitat sobre la programació de les ensenyances de l'alumnat. Així mateix, es tindrà en compte la valoració dels cursos de formació que s'hagen desenvolupat.  
12.3. Acreditació del Certificat de Capacitació per a l'Ensenyament en Valencià  
Als efectes previstos en la base 2.5.2.2 de la convocatòria, el personal funcionari en pràctiques acreditarà davant de les comissions de valoració d'aquesta fase l'obtenció del Certificat de Capacitació per a l'Ensenyament en Valencià, amb la qual cosa quedarà complit el requisit lingüístic i permetrà, junt amb la valoració de la resta de criteris desenvolupats en la resolució reguladora de la fase de pràctiques, la superació de la dita fase.  
La comissió avaluadora de la fase de pràctiques no podrà declarar aptes en la fase de pràctiques aquelles persones que no obtinguen en el dit termini ordinari el Certificat de Capacitació per a l'Ensenyament en Valencià, i, per tant, perdran tots els drets derivats del procediment.  
  
12.4. Efectes de la no-superació  
Els qui no superen la fase de pràctiques per haver sigut declarats no aptes podran incorporar-se amb les persones aspirants seleccionades del següent procediment selectiu que es convoque, per a repetir, per una sola vegada, la realització de la fase de pràctiques, i en aquest cas, el número d'ordre que ocuparà serà l'immediatament següent al que corresponga a l'últim dels aspirants seleccionats de la seua especialitat de la promoció a què s'incorpora. En cas de no poder incorporar-se a la següent promoció per no haver-se convocat aqueix any el procediment d'ingrés al mateix cos i especialitat, realitzaran la fase de pràctiques durant el curs següent a aquell en què va ser qualificat de no apte.  
Els qui no s'incorporen per a repetir la fase de pràctiques o els qui siguen declarats no aptes per segona vegada, perdran tots els drets al seu nomenament com personal funcionari de carrera, mitjançant una resolució motivada per la Direcció General de Centres i Personal Docent, d'acord amb el que disposa l'article 31 del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer.  
Les persones aspirants que no superen la fase de pràctiques per no haver obtingut el Certificat de Capacitació per a l'Ensenyament en Valencià no podran repetir la fase de pràctiques i perdran els drets derivats del procediment.  
12.5. Pròrrogues  
Les persones aspirants que no puguen completar el mínim de sis mesos de serveis efectius establit per a aquesta fase del procés selectiu durant el curs corresponent, per causes degudament justificades i apreciades per la Direcció General de Centres i Personal Docent, hauran de presentar una sol·licitud de pròrroga per a la realització de les pràctiques. Si s'estima la seua sol·licitud, no seran qualificades per la comissió de valoració i s'incorporaran a la dita fase en el procediment següent, o si és el cas, en el curs següent per a repetir la dita fase de pràctiques. No obstant això, la sol·licitud de pròrroga podrà ser autoritzada per una sola vegada.  
12.6. Règim juridicoadministratiu  
Des del moment del nomenament de personal funcionari en pràctiques fins al nomenament com a personal funcionari de carrera, el règim juridicoadministratiu aplicable serà el de personal funcionari en pràctiques, sempre que estiguen exercint un lloc docent.  
  
  
13. Nomenament de personal funcionari de carrera  
13.1. Aprovació de l'expedient  
Conclosa la fase de pràctiques i comprovat que totes les persones aspirants declarades aptes en aquesta reuneixen els requisits generals i específics de participació establits en la present convocatòria, la Direcció General de Centres i Personal Docent aprovarà l'expedient del procés selectiu, que es publicarà en el Diari Oficial de la Comunitat Valenciana, i es remetran les llistes al ministeri competent en matèria d'educació, que procedirà al seu nomenament com a personal funcionari de carrera del cos de mestres i a l'expedició dels corresponents títols de personal funcionari de carrera, amb efectes del dia u de setembre del curs escolar següent a aquell en què van ser declarats aptes en la fase de pràctiques.  
Així mateix, per a l'adquisició de la condició de personal funcionari de carrera s'haura de prestar acatament a la Constitució, a l'Estatut d'Autonomia de la Comunitat Valenciana i a la resta de l'ordenament jurídic.  
13.2. Destinació definitiva  
D'acord amb el que preveu l'article 10.1 d) del Reglament d'ingrés, accessos i adquisició de noves especialitats en els cossos docents aprovat per Reial Decret 276/2007, de 23 de febrer, els mestres o les mestres que ingressen en virtut d'aquesta convocatòria hauran d'obtindre la seua primera destinació definitiva en l'àmbit de gestió de la Conselleria d'Educació, Investigació, Cultura i Esport acudint amb caràcter forçós al concurs, conforme disposa l'article 13 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 maig, d'Educació, i altres procediments de provisió de places a cobrir per aquests.  
  
  
14. Exercici de llocs en règim d'interinitat  
A les persones participants en el procediment selectiu que no siguen seleccionades els serà aplicable el que disposa l'acord pel qual s'estableix el sistema de provisió de llocs de treball en règim d'interinitat, subscrit el 23 de novembre de 2010 per la Conselleria d'Educació i les organitzacions sindicals representades en la Mesa Sectorial d'Educació i publicat per resolució de 26 de novembre de 2010, del director general de Personal (DOCV 1408, 30 de novembre), vigent en el moment de la publicació d'aquesta convocatòria, que determina les condicions i els criteris que han de regir la constitució i l'ordre de les llistes de personal docent que ha d'ocupar els llocs vacants i atendre les substitucions en els centres públics docents no universitaris dependents de la Conselleria. Formaran part de les dites llistes els qui hagen participat en els procediments selectius d'ingrés en la funció pública docent convocats a la Comunitat Valenciana que no hagen sigut seleccionats. A aquests efectes, els qui no hagen realitzat les dues parts de què consta la primera prova, i per això hagen sigut qualificats com a no presentats d'acord amb el que estableix la base 8.1.a), es considerarà que no han participat en els procediments selectius.  
  
En tot cas, aquests aspirants es comprometen a justificar el trobar-se en possessió dels requisits generals i específics per a l'exercici del lloc pel qual s'han presentat al procediment selectiu en el moment en què, per a això, siguen requerits per l'Administració. Els qui no hagen superat almenys la primera prova (parts A i B) de la fase d'oposició hauran d'acreditar la seua idoneïtat per a poder accedir a formar part de les esmentades llistes mitjançant l'acreditació de posseir els títols específics requerits en les corresponents Borses extraordinàries.  
  
Els qui no hagen acreditat estar en possessió del Certificat de Capacitació per a l'Ensenyament en Valencià quedaran temporalment desactivats de la llista.  
Aquelles persones que no desitgen formar part de les mencionades llistes hauran de fer-ho constar mitjançant una declaració expressa en aquest sentit, que haurà d'adjuntar-se a la instància de participació en el moment de la seua presentació, d'acord amb model que figura en l'annex III.  
  
  
TÍTOL II  
Convocatòria de procediment per a l'adquisició de noves especialitats  
  
15. Normes generals  
Es convoca un procediment perquè el personal funcionari de carrera del cos de mestres, directament dependent de la Conselleria d'Educació, Investigació, Cultura i Esport, puga adquirir, d'acord amb el títol V del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer, noves especialitats dins del mateix cos. Les especialitats que podran adquirir-se per mitjà d'aquest procediment seran les mateixes que les convocades pel procediment d'ingrés lliure.  
  
A aquest procediment, en el no previst en aquest títol, li serà aplicable el que disposa la convocatòria del procediment selectiu regulat en el títol I.  
El nombre de sol·licituds condicionarà els llocs d'actuació dels tribunals.  
  
16. Sistema d'habilitació  
D'acord amb el que estableix l'article 53 del Reglament d'ingrés, accessos i adquisició de noves especialitats en els cossos docents aprovat pel Reial Decret 276/2007, de 23 de febrer, el sistema d'habilitació consistirà en la realització d'una prova, la qual constarà de l'exposició oral d'un tema de l'especialitat a què s'opta, triat per la persona candidata d'entre tres extrets a l'atzar pel tribunal de què componen la part A dels temaris publicats per l'Ordre de 9 de setembre de 1993, del Ministeri d'Educació i Ciència (BOE 226, 21.09.1993) així com, per a l'especialitat de Primària, el contingut en l'Ordre de 12 de març de 2007, del Ministeri d'Educació i Ciència (BOE 64, 15 de març) i l'annex VIII a la present ordre. L'exposició tindrà dues parts, la primera versarà sobre els aspectes científics del tema i en la segona s'haurà de fer referència a la relació del tema amb el currículum oficial actualment vigent en el present curs escolar a la Comunitat Valenciana desenvolupant un aspecte didàctic d'aquest aplicat a un determinat nivell prèviament establit per la persona aspirant. Finalitzada l'exposició, el tribunal podrà realitzar un debat amb la persona candidata sobre el contingut de la seua intervenció.  
  
L'exposició i debat referits en el paràgraf anterior, que seran públics, tindran una duració màxima, respectivament, de quaranta-cinc minuts i de quinze minuts. La persona candidata disposarà, almenys, d'una hora per a la seua preparació, podent utilitzar en ella el material que crega oportú.  
  
17. Requisits de les persones candidates  
Per a la seua admissió al procediment d'habilitació, les persones aspirants hauran de reunir els requisits següents:  
a) Ser personal funcionari de carrera del cos de mestres directament dependent de la Conselleria d'Educació, Investigació, Cultura i Esport.  
  
En cas de situació d'excedència voluntària, d'adscripció a llocs de funció inspectora i d'adscripció a places en l'exterior o anàlegs, el compliment del requisit de la destinació s'entendrà referit a l'últim centre de destinació immediatament anterior.  
b) Posseir el nivell de titulació i els altres requisits que s'exigixen per a l'ingrés lliure en l'especialitat que es pretenga adquirir, a excepció de l'acreditació dels idiomes oficials de la Comunitat Valenciana.  
  
Aquests requisits hauran de posseir-se en el dia de finalització del termini de presentació de sol·licituds.  
  
  
18. Sol·licituds  
18.1. Forma  
18.1.1 Model oficial d'instància  
Els qui desitgen prendre part en aquest procediment hauran d'omplir una instància (model 046- taxes per inscripció en proves selectives) d'acord amb el model oficial, disponible en la pàgina web de la Conselleria d'Educació, Investigació, Cultura i Esport (http://www.ceice.gva.es).  
Aquesta sol·licitud tindrà assignat un número de referència identificatiu. Haurà d'utilitzar-se necessàriament un joc de tres còpies impreses a través d'internet, de manera que no es podran fer fotocòpies, ja que cada sol·licitud ha de tindre un número de referència diferenciat.  
Una vegada omplida la instància s'imprimirà per triplicat.  
  
18.1.2. Instància per via telemàtica  
Els que disposen de DNI amb certificat electrònic incorporat o firma electrònica de l'Autoritat de Certificació de la Comunitat Valenciana també podran fer la inscripció per via telemàtica a través de la web (http://www.ceice.gva.es). En aquest cas, no serà necessària la presentació de la inscripció en cap oficina de registre.  
18.1.3 Instruccions per a omplir la instància  
En omplir la dita sol·licitud es farà constar en el requadre corresponent de la instància el cos a què pertany i el codi i nom de l'especialitat per la qual es desitja participar. Així mateix haurà de consignar-se que es participa pel procediment d'adquisició de noves especialitats, fent-ho constar en el requadre corresponent de la instància. No podrà presentar-se més d'una instància llevat que s'opte a més d'una especialitat. En aquest cas, hauran de presentar una sol·licitud per cada una de les especialitats per les quals participen.  
18.2. Llocs de presentació  
Les sol·licituds omplides segons la base 18.1.1 es presentaran preferentment en les direccions territorials d'Educació, Investigació, Cultura i Esport d'Alacant, Castelló o València (annex VII) o bé en els llocs i la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 20 del Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat.  
En cas que s'opte per presentar la sol·licitud davant d'una oficina de correus, es farà en un sobre obert perquè la instància siga datada i segellada pel personal de correus abans de ser certificada. Si no es fa d'aquesta manera, es considerarà presentada en la data d'entrada en qualsevol dels llocs establits en el paràgraf anterior.  
Les sol·licituds subscrites en l'estranger podran cursar-se en el termini assenyalat en l'apartat 18.3 de la present base, a través de les representacions diplomàtiques o consulars espanyoles corresponents, les quals les remetran a continuació a l'organisme competent.  
18.3. Termini de presentació  
El termini de presentació de sol·licituds serà de vint dies naturals, comptats a partir de l'endemà de la publicació d'aquesta convocatòria en el Diari Oficial de la Comunitat Valenciana.  
18.4. Pagament per drets d'examen  
Els qui participen en aquest procediment no abonaren cap quantitat pels drets d'examen.  
  
19. Admissió d'aspirants  
Respecte d'això, és d'aplicació a aquesta convocatòria d'adquisició de noves especialitats la base 4 del títol I de la convocatòria del procediment selectiu per a ingrés en el cos de mestres que, conjuntament, es du a terme per la present ordre.  
  
20. Tribunals  
Els tribunals per a aquest procediment seran els mateixos que actuen en els procediments regulats en el títol I.  
Correspon als tribunals:  
- La valoració dels coneixements propis i específics de l'àmbit científic o artístic de l'especialitat a què es refereix l'article 53 del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer.  
  
- L'elaboració de les llistes de les persones aspirants que han sigut declarades aptes.  
- L'elevació de les llistes a què es refereix el paràgraf anterior a l'òrgan convocant.  
En el desenvolupament del procediment, les comissions de selecció resoldran tots els dubtes que puguen sorgir en aplicació d'aquestes normes, així com el que ha de fer-se en els casos no previstos.  
  
21. Començament i desenvolupament de les proves  
El començament i desenvolupament de les proves es realitzarà de conformitat amb el que disposa la base 6 del títol I de la convocatòria del procediment selectiu per a ingrés en el cos de mestres.  
  
22. Qualificació.  
22.1. Valoració de la prova  
Els tribunals valoraran la prova com a apte o no apte, i obtindran la nova o noves especialitats únicament els aspirants qualificats com a aptes.  
22.2. Publicació i recursos  
La Direcció General de Centres i Personal Docent publicarà en el Diari Oficial de la Comunitat Valenciana la resolució amb les llistes úniques d'aspirants que han aconseguit una nova especialitat.  
Contra la dita resolució, que posa fi a la via administrativa, podrà interposar-se amb caràcter potestatiu un recurs de reposició davant de la Direcció General de Centres i Personal Docent en el termini d'un mes comptat des de l'endemà de la seua publicació o interposar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Publicada l'esmentada llista, les direccions territorials d'Educació, Investigació, Cultura i Esport expediran la corresponent credencial d'habilitació.  
  
  
NORMES FINALS  
  
Primera  
D'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la falta de resolució expressa a les sol·licituds o reclamacions regulades en aquesta ordre tindrà efectes desestimatoris de la sol·licitud o reclamació, sense perjuí de l'obligació de resoldre de l'Administració.  
  
Segona  
De conformitat amb el que estableixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei reguladora de la jurisdicció contenciosa administrativa, contra aquesta ordre, que posa fi a la via administrativa, podrà interposar-se potestativament un recurs de reposició davant del conseller d'Educació, Investigació, Cultura i Esport en el termini d'un mes a comptar de l'endemà de ser publicada en el Diari Oficial de la Comunitat Valenciana o bé cabrà plantejar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 3 de maig de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX I  
Barem per a la valoració de mèrits.  
  
Els aspirants no podran aconseguir mes de 10 punts per la valoració dels seus mèrits.  
  
I. Experiència docent prèvia (fins a un màxim de cinc punts).  
1.1. Per cada any d'experiència docent en especialitats del cos de mestres en centres públics: 1,0000 punts  
Per cada mes: 0,0800 punts  
Documentació acreditativa:  
Full de serveis certificat per la Direcció Territorial d'Educació, Investigació, Cultura i Esport o per l'òrgan competent del Ministeri d'Educació, Cultura i Esport o d'una altra administració educativa o, a falta d'això, certificat del secretari del centre amb el vistiplau del director, fent constar presa de possessió i cessament.  
1.2. Per cada any d'experiència docent en especialitats de distints cossos al de mestres en centres públics: 0, 5000 punts  
Per cada mes: 0,0400 punts  
Documentació acreditativa:  
Full de serveis certificat per la Direcció Territorial d'Educació, Investigació, Cultura i Esport o per l'òrgan competent del Ministeri d'Educació, Cultura i Esport o d'una altra administració educativa o, a falta d'això, certificat del secretari del centre amb el vistiplau del director, fent constar presa de possessió i cessament.  
1.3. Per cada any d'experiència docent en especialitats del mateix nivell educatiu que l'impartit pel cos de mestres en altres centres: 0, 5000 punts  
Per cada mes: 0,0400 punts  
Documentació acreditativa:  
Certificat del director amb el vistiplau del Servei d'Inspecció Educativa, fent constar la duració real dels serveis.  
1.4. Per cada any d'experiència docent en especialitats de distint nivell o etapa educativa que l'impartit pel cos de mestres en altres centres: 0,2500 punts  
Per cada mes: 0,0200 punts  
Documentació acreditativa:  
Certificat del director amb el vistiplau del Servei d'Inspecció Educativa, fent constar la duració real dels serveis.  
S'entén per centres públics els centres a què es refereix el capítol II del títol IV de la LOE, integrats en la xarxa pública de centres creats i sostinguts per les administracions educatives.  
No podran acumular-se les puntuacions corresponents als apartats anteriors quan els serveis s'hagen prestat simultàniament en més d'un centre docent.  
En el cas de centres que no estiguen actualment en funcionament, l'experiència podrà justificar-se en defecte del certificat del director amb el vistiplau del Servei d'Inspecció Educativa, mitjançant un certificat expedit pel dit Servei d'Inspecció, de conformitat amb les dades que existisquen en la dita unitat.  
Només es valoraran els serveis prestats en les ensenyances que correspon impartir als cossos regulats en la LOE.  
Els serveis prestats en l'estranger s'acreditaran mitjançant certificats expedits per l'administració educativa corresponent, en els quals haurà de constar el temps de prestació de serveis i el caràcter del centre, públic o privat, i el nivell educatiu, i es valoraran pel subapartat que corresponga segons les dades que continga el certificat. Aquests certificats hauran de presentar-se traduïts oficialment a alguna de les llengües oficials de la Comunitat Valenciana per un traductor jurat.  
  
No es valorarà l'experiència docent prestada en universitats públiques o privades, ni tampoc l'experiència com a educador o monitor en escoles infantils públiques o privades (cicle 0 a 3 anys), així com tampoc les activitats realitzades com a auxiliar de conversació o com a lector.  
Als efectes d'aquest apartat, es tindrà en compte un màxim de cinc anys, cada un dels quals haurà de ser valorat en un només dels subapartats anteriors.  
  
II. Formació acadèmica. (Fins a un màxim de cinc punts.)  
2.1. Expedient acadèmic en el títol al·legat. (Fins a un màxim de 1,5000 punts.)  
Per aquest apartat es valorarà exclusivament, de la manera que a continuació s'indica, la nota mitjana que s'obtinga de l'expedient acadèmic del títol al·legat sempre que es corresponga amb el nivell de titulació exigit amb caràcter general per a ingrés en el cos.  
  
Escala de 0 a 10 Escala de 0 a 4 Puntuació  
Des de 5,01 a 5,99 Des de 1,005 a 1,499 0,1000 punts  
Des de 6,00 a 7,50 Des de 1,500 a 2,259 0,5000 punts  
Des de 7,51 a 10 Des de 2,260 a 4 1,5000 punts  
  
  
El càlcul de la nota mitjana s'efectuarà sumant les puntuacions de totes les assignatures i dividint el resultat pel nombre d'assignatures.  
  
Per a l'obtenció de la nota mitjana en els casos en què no figure l'expressió numèrica concreta s'aplicaran les equivalències següents:  
  
Qualificació Escala de 0 a 10 Escala de 0 a 4  
Aprovat 5,0000 1  
Bé 6,0000 1,5  
Notable 7,0000 2  
Excel·lent 9,0000 3  
Matrícula d'honor 10,0000 4  
  
  
Si el certificat acadèmic conté alguna qualificació donada, al seu torn, en forma literal i numèrica, haurà d'utilitzar-se per al càlcul de la mitjana l'expressió numèrica de la dita qualificació.  
Aquelles qualificacions que no apareguen en el certificat acadèmic, ni en forma literal ni en forma numèrica per constar com a apte o convalidades, seran computades com a 5,0000. En el cas de «convalidades», quan s'aporte una certificació que acredite la qualificació que va donar origen a la convalidació, es tindrà en compte la qualificació originària.  
  
En cap cas s'adoptarà com a puntuació mitjana de l'expedient acadèmic la nota mitjana d'aquest si apareix en el certificat, tant si ve donada en forma numèrica com en forma literal, així com tampoc es tindran en compte per a la seua obtenció les qualificacions corresponents a projectes final de carrera, tesines o qualificacions anàlogues, ni els crèdits obtinguts per activitats formatives no integrades en el pla d'estudis.  
  
Documentació acreditativa:  
La persona candidata haurà d'aportar una certificació acadèmica personal de qualificacions, original o fotocòpia compulsada, en la qual consten les puntuacions corresponents a totes les assignatures i cursos exigits per a l'obtenció del títol al·legat.  
A aquests efectes, els aspirants el títol dels quals haja sigut obtingut en l'estranger hauran d'aportar una certificació expedida per l'administració educativa del país en què es va obtindre on s'indique la nota mitjana deduïda de les qualificacions obtingudes en tota la carrera i expresse, a més, la qualificació màxima obtenible d'acord amb el sistema acadèmic corresponent, a l'efecte de determinar la seua equivalència amb les qualificacions espanyoles.  
2.2. Postgraus, doctorats i premis extraordinaris.  
2.2.1 Pel Certificat-Diploma acreditatiu d'Estudis Avançats o la Suficiència Investigadora (Reial Decret 778/1998, de 30 d'abril), el Títol Oficial de Màster (Reial Decret 1393/2007, de 29 d'octubre) o qualsevol altre títol equivalent, sempre que no siga requisit per a ingrés en la funció pública docent: 1,0000 punt.  
No es baremaran per aquest apartat els màsters que siguen expedits per les universitats fent ús de la seua autonomia, d'acord amb la disposició onze del Reial Decret 1393/2007, de 20 d'octubre. Igualment, no seran objecte de baremació el certificat-diploma acreditatiu d'estudis avançats i la suficiència investigadora quan haja sigut al·legat el títol de doctor.  
Documentació acreditativa:  
Fotocòpia compulsada del títol de màster, suficiència investigadora, estudis avançats o equivalent o, a falta d'això, fotocòpia compulsada de la certificació supletòria provisional, expedida per la universitat de conformitat amb el que preveu el Reial Decret 1002/2010, de 5 d'agost, sobre expedició de títols universitaris oficials amb una antiguitat màxima d'un any des de la data d'emissió de la certificació.  
  
2.2.2. Per posseir el títol de Doctor: 1,0000 punt  
Documentació acreditativa:  
Fotocòpia compulsada del títol de doctor o, a falta d'això, fotocòpia compulsada de certificació supletòria provisional, expedida per la universitat de conformitat amb el que preveu el Reial Decret 1002/2010, de 5 d'agost, sobre expedició de títols universitaris oficials, amb una antiguitat màxima d'un any des de la data d'emissió de la certificació.  
  
2.2.3. Per haver obtingut premi extraordinari en el doctorat: 0,5000 punts  
Documentació acreditativa:  
Document justificatiu.  
2.3. Altres titulacions universitàries. Per aquest apartat es valoraran les titulacions universitàries de caràcter oficial, en cas que no hagen sigut al·legades com a requisit per a ingrés en la funció pública docent.  
  
2.3.1 Titulacions de primer cicle:  
Per cada diplomatura, enginyeria tècnica, arquitectura tècnica o títols declarats legalment equivalents i pels estudis corresponents al primer cicle d'una llicenciatura, arquitectura o enginyeria: 1,0000 punt.  
  
En el cas d'aspirants a cossos de personal funcionari docent de subgrup A2, no es valoraran per aquest apartat, en cap cas, el primer títol o estudis d'aquesta naturalesa que presente l'aspirant.  
Documentació acreditativa:  
Certificació acadèmica de qualificacions i fotocòpia compulsada tant del títol al·legat per a l'ingrés en el cos com de tots els que presente com a mèrit, a l'efecte d'acreditar haver cursat completament la titulació al·legada com a mèrit respecte de l'al·legada com a titulació per a ingrés al cos.  
En defecte de títol, a la certificació de qualificacions s'acompanyarà la certificació supletòria provisional, expedida per la universitat de conformitat amb el que preveu el Reial Decret 1002/2010, de 5 d'agost, sobre expedició de títols universitaris oficials, amb una antiguitat màxima d'un any des de la data d'emissió de la certificació.  
En el cas d'estudis corresponents al primer cicle d'una llicenciatura, certificació acadèmica en què s'acredite la superació d'aquests.  
  
2.3.2 Titulacions de segon cicle:  
Pels estudis corresponents al segon cicle de llicenciatures, enginyeries, arquitectures, graus o títols declarats legalment equivalents: 1,0000 punt  
Documentació acreditativa:  
Certificació acadèmica de qualificacions i fotocòpia compulsada tant del títol al·legat per a l'ingrés en el cos com de tots els que presente com a mèrit, a l'efecte d'acreditar haver cursat completament la titulació al·legada com a mèrit respecte de l'al·legada com a titulació per a ingrés al cos.  
En defecte de títol, a la certificació de qualificacions s'acompanyarà la certificació supletòria provisional, amb una antiguitat màxima d'un any des de la data d'emissió de la certificació, expedida per la universitat de conformitat amb el que preveu el Reial Decret 1002/2010, de 5 d'agost, sobre expedició de títols universitaris oficials  
  
En el cas d'estudis corresponents al segon cicle, certificació acadèmica en què s'acredite la superació d'aquests. La presentació de la fotocòpia del títol de Llicenciat/ada, Enginyer/a o Arquitecte/a sense la certificació de qualificacions donarà lloc, exclusivament, al reconeixement de la puntuació corresponent a la titulació del segon cicle.  
  
Als efectes d'aquest apartat, els aspirants que al·leguen un títol que haja sigut obtingut en l'estranger hauran d'aportar la corresponent homologació o certificació acadèmica on s'acredite la superació dels estudis corresponents al primer o segon cicle, tenint en compte que la presentació de la fotocòpia del títol de Llicenciat, Enginyer o Arquitecte, Grau donarà lloc, exclusivament, al reconeixement de la puntuació corresponent a la titulació del segon cicle.  
  
No es consideraran com a títols distints les diferents especialitats o mencions que s'establisquen en una mateixa titulació. Així mateix, tampoc es consideraran com a títols distints els títols de Grau obtinguts per mitjà de la realització d'un curs d'adaptació orientat a qui posseïsca una titulació universitària (diplomatura o llicenciatures) referida a les mateixes ensenyances.  
2.4. Titulacions d'ensenyança de règim especial i de la Formació Professional inicial. Per aquest apartat es valoraran les titulacions de les ensenyances de règim especial atorgades per les escoles oficials d'idiomes, conservatoris professionals i superiors de Música i escoles d'Art, així com les de formació professional inicial, en cas de no haver sigut al·legades com a requisit per a ingrés en la funció pública docent o, si és el cas, no hagen sigut necessàries per a l'obtenció del títol al·legat, de la manera següent:  
2.4.1 Per cada títol professional de Música o Dansa: 0,5000 punts  
Documentació acreditativa:  
Fotocòpia compulsada del títol al·legat o, a falta d'això, de la certificació acadèmica oficial en la qual conste la superació dels estudis conduents a l'obtenció d'aquest i el pagament dels drets d'expedició.  
  
2.4.2 Per cada certificat de nivell avançat o equivalent d'escoles oficials d'idiomes: 0,5000 punts.  
En el cas de certificats de Valencià, només es baremarà pel nivell C2, atès que la competència lingüística mínima requerida és el nivell C1 (base 2.1.1 d).  
Documentació acreditativa:  
Fotocòpia compulsada del títol de l'escola oficial d'idiomes al·legat o, a falta d'això, de la certificació acadèmica oficial en la qual conste la superació dels estudis conduents a l'obtenció d'aquest i el pagament dels drets d'expedició.  
2.4.3 Per cada títol de Tècnic Superior d'Arts Plàstiques i Disseny: 0,2000 punts.  
Documentació acreditativa:  
Fotocòpia compulsada del títol al·legat o, a falta d'això, de la certificació acadèmica oficial en la qual conste la superació dels estudis conduents a l'obtenció d'aquest i el pagament dels drets d'expedició.  
  
2.4.4 Per cada títol de Tècnic Superior de Formació Professional: 0,2000 punts  
Documentació acreditativa:  
Fotocòpia compulsada del títol al·legat o, a falta d'això, de la certificació acadèmica oficial en la qual conste la superació dels estudis conduents a l'obtenció d'aquest i el pagament dels drets d'expedició.  
  
2.4.5 Per cada títol de Tècnic Esportiu Superior: 0,2000 punts.  
Documentació acreditativa:  
Fotocòpia compulsada del títol al·legat o, a falta d'això, de la certificació acadèmica oficial en la qual conste la superació dels estudis conduents a l'obtenció d'aquest i el pagament dels drets d'expedició.  
  
  
III. Altres mèrits (fins a un màxim de dos punts).  
3.1. Coneixement d'idiomes  
- Per l'acreditació del domini d'una llengua estrangera corresponent al nivell B2, del Marc Comú Europeu de Referència: 1,0000 punts.  
  
- Per l'acreditació del domini d'una llengua estrangera corresponent al nivell C1, del Marc Comú Europeu de Referència: 1,2500 punts  
  
- Per l'acreditació del domini d'una llengua estrangera corresponent al nivell C2, del Marc Comú Europeu de Referència: 1,5000 punts  
  
- Pel certificat de Capacitació per a l'Ensenyament en Llengua Estrangera: 1,7500 punts.  
- Per l'acreditació del domini del valencià corresponent al nivell C2, sempre que no haja sigut al·legat com a requisit: 2,0000 punts  
  
- Pel diploma de Mestre de Valencià, sempre que no haja sigut al·legat com a requisit: 2,0000 punts.  
Documentació acreditativa:  
Certificats i diplomes que figuren en el Decret 61/2013, del Consell, de 17 de maig, modificat per l'Ordre 93/2013, d'11 de novembre, de la Conselleria d'Educació, Cultura i Esport, així com les entitats reconegudes per les resolucions posteriors.  
Certificats i diplomes que figuren en l'Ordre 17/2003.  
Certificats i diplomes relacionats en l'Ordre de 16 d'agost de 1994, de la Conselleria d'Educació i Ciència, per la qual s'establixen els certificats oficials administratius de coneixements de valencià que expedirà la Junta Qualificadora de Coneixements de Valencià i s'homologuen i es revaliden altres títols i certificats.  
En cap cas es valoraran per aquests apartat certificats del mateix idioma que aquell de l'especialitat pel qual es participa.  
3.2. Formació permanent, participació en grups de treball, projectes educatius i seminaris. (Fins a un màxim d'1,0000 punt).  
3.2.1. Cursos de formació permanent i perfeccionament, participació en grups de treball, projectes educatius i seminaris. (Fins a un màxim 0,7500 punts.)  
Per cada curs de formació permanent i perfeccionament superat, relacionat amb l'especialitat a què s'opta o amb l'organització escolar, la didàctica, la psicopedagogia o la sociologia de l'educació, o l'ensenyament en valencià, o per activitats incloses en el pla de formació permanent, i per la participació o coordinació en grups de treball, projectes d'investigació i innovació educativa, plans de millora, projectes de formació en centres, seminaris i activitats anàlogues; tots ells convocats o autoritzats per la Conselleria d'Educació, Investigació, Cultura i Esport, pel ministeri competent en matèria de educació o per altres administracions que tinguen atribuïdes las competències en matèria educativa, o per institucions sense ànim de lucre que hagen sigut homologats o reconeguts per les administracions precitades, així com els convocats per les universitats.  
6.5.1.6 Cursos de formació.  
- Duració no inferior a trenta hores: 0,1000 punts  
- Duració no inferior a cent hores: 0,2000 punts  
A aquests efectes, seran acumulables els cursos no inferiors a 20 hores que complisquen els requisits que s'especifiquen en aquest subapartat.  
Documentació acreditativa:  
Certificació d'aquests expedida per l'òrgan o l'autoritat competent de la Conselleria d'Educació, Investigació, Cultura i Esport, del ministeri competent en matèria d'educació o per altres administracions que tinguen atribuïdes les competències en matèria educativa, o de les institucions sense ànim de lucre que hagen sigut homologats o reconeguts per les administracions mencionades, així com de les universitats, en la qual conste de manera expressa el nombre d'hores de duració del curs, i, si és el cas, la col·laboració o el reconeixement de l'administració educativa corresponent; si no s'aporta la dita certificació no s'obtindrà puntuació per aquest apartat.  
6.8.1.1 Participació en grups de treball, projectes educatius i seminaris.  
- Per cada curs escolar en què s'acredite la participació en grups de treball, projectes d'investigació i innovació educativa, plans de millora o projectes de formació en centres: 0,2000 punts.  
- Per cada curs escolar en què s'acredite la coordinació en grups de treball, projectes d'investigació i innovació educativa, plans de millora o projectes de formació en centres: 0,2000 punts.  
- Per cada curs escolar en què s'acredite la participació en seminaris i activitats anàlogues amb una duració global no inferior a 30 hores: 0,2000 punts.  
En aquest apartat només es podrà obtindre puntuació en un dels subapartats per cada curs escolar.  
Documentació acreditativa:  
Certificació d'aquests expedida per l'òrgan o autoritat competent de la Conselleria d'Educació, Investigació, Cultura i Esport, del ministeri competent en matèria de educació o per altres administracions que tinguen atribuïdes las competències en matèria educativa, o de les institucions sense ànim de lucre que hagen sigut homologats o reconeguts per les administracions mencionades, així com de les universitats, en la qual conste de manera expressa el nombre d'hores de duració del curs, i, si és el cas, la col·laboració o el reconeixement de l'Administració educativa; si no s'aporta la dita certificació, no s'obtindrà puntuació per aquest apartat.  
3.2.2. Cursos de formació permanent i perfeccionament, participació en grups de treball, projectes educatius i seminaris relacionats amb les noves tecnologies aplicades a l'educació. (Fins a un màxim 0,2500 punts.)  
0.8.4.7 Cursos de formació.  
Per cada curs de formació permanent i perfeccionament superat, relacionat amb les noves tecnologies aplicades a l'educació, convocats per les administracions públiques amb plenes competències educatives o per universitats, o activitats incloses en el pla de formació permanent organitzades per entitats col·laboradores amb les administracions educatives, o activitats reconegudes per l'administració educativa corresponent:  
- Duració no inferior a trenta hores: 0,0500 punts  
- Duració no inferior a cent hores: 0,1000 punts  
A aquests efectes, seran acumulables els cursos no inferiors a 20 hores que complisquen els requisits que s'especifiquen en aquest subapartat.  
Documentació acreditativa:  
Certificació d'aquests expedida per l'òrgan o autoritat competent de la Conselleria d'Educació, Investigació, Cultura i Esport, del ministeri competent en matèria de educació o per altres administracions que tinguen atribuïdes las competències en matèria educativa, o de les institucions sense ànim de lucre que hagen sigut homologats o reconeguts per les administracions esmentades, així com de les universitats, en la qual conste de manera expressa el nombre d'hores de duració del curs, i, si és el cas, la col·laboració o el reconeixement de l'administració educativa corresponent; si no s'aporta la dita certificació, no s'obtindrà puntuació per aquest apartat.  
2.9.4.7 Participació en grups de treball, projectes educatius i seminaris.  
- Per cada curs escolar en què s'acredite la participació en grups de treball, projectes d'investigació i innovació educativa, plans de millora o projectes de formació en centres: 0,2000 punts.  
- Per cada curs escolar en què s'acredite la coordinació en grups de treball, projectes d'investigació i innovació educativa, plans de millora o projectes de formació en centres: 0,2000 punts.  
- Per cada curs escolar en què acredite la participació en seminaris i activitats anàlogues amb una duració global no inferior a 30 hores: 0,2000 punts.  
En aquest apartat només es podrà obtindre puntuació en un dels subapartats per cada curs escolar.  
Documentació acreditativa:  
Certificació d'aquests expedida per l'òrgan o autoritat competent de la Conselleria d'Educació, Investigació, Cultura i Esport, del ministeri competent en matèria de educació o per altres administracions que tinguen atribuïdes las competències en matèria educativa, o de les institucions sense ànim de lucre que hagen sigut homologats o reconeguts per les administracions esmentades, així com de les universitats, en la qual conste de manera expressa el nombre d'hores de duració del curs, i, si és el cas, la col·laboració o el reconeixement de l'administració educativa; si no s'aporta la dita certificació, no s'obtindrà puntuació per aquest apartat.   
3.2.3 Cursos impartits. Per participar en qualitat de ponent/professor o tutoritzar cursos de formació permanent, relacionats amb l'especialitat a què s'opta o amb l'organització escolar, les noves tecnologies aplicades a l'educació i la didàctica, psicopedagogia o sociologia de l'educació, o l'ensenyament en valencià, i convocats per les administracions educatives o per les universitats públiques o privades: 0,2500 punts per cada 10 hores de curs impartit.  
A aquests efectes, se sumaran les hores de tots els cursos, i no es puntuarà la resta del nombre d'hores inferiors a 10 hores.  
Documentació acreditativa:  
Original o fotocòpia compulsada del certificat expedit per l'entitat organitzadora d'aquests en què conste de manera expressa el nombre d'hores de duració del curs.  
3.3. Exclusivament per a l'especialitat d'Educació Física:  
Per figurar o haver figurat en la relació d'esportistes d'alt nivell segons el Reial Decret 971/2007, de 13 de juliol, o en la d'esportistes d'elit de la Comunitat Valenciana de nivell A segons la Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, o per complir les condicions establides en la Disposició transitòria del Decret 13/2006, de 20 de gener, del Consell de la Generalitat Valenciana sobre els esportistes d'elit de la Comunitat Valenciana: 1,0000 punts.  
Per figurar o haver figurat en la relació d'esportistes d'elit de la Comunitat Valenciana de nivell B segons la Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, o per complir les condicions establides en la disposició transitòria del Decret 13/2006, de 20 de gener (DOCV 24 de gener), del Consell de la Generalitat Valenciana sobre els Esportistes d'Elit de la Comunitat Valenciana: 0,50268 punts.  
Documentació acreditativa:  
Certificat de l'organisme competent en què conste expressament la qualificació o fotocòpia del Diari Oficial de la Comunitat Valenciana o del Boletín Oficial del Estado on aparega mencionat.  
  
Notes:  
Primera. En cap cas seran valorats per l'apartat 3.2 aquells cursos o assignatures la finalitat dels quals siga l'obtenció d'un títol acadèmic, màster o una altra titulació de postgrau.  
Tampoc seran valorats els cursos o activitats la finalitat dels quals siga l'obtenció del Títol d'Especialització Didàctica o de Certificat d'Aptitud Pedagògica, o del Certificat de Capacitació per a l'Ensenyament en Valencià, o del Diploma de Mestre de Valencià.  
Així mateix, no podran considerar-se als efectes de valoració els mèrits indicats en l'apartat 3.2 que hagen sigut realitzats amb anterioritat a l'obtenció del títol al·legat per al seu ingrés en el cos.  
Segona. Els documents redactats en llengües d'altres comunitats autònomes hauran de traduir-se oficialment a una de les dues llengües oficials de la Comunitat Valenciana per a la seua validesa, de conformitat amb el que preveu l'article 36 de la Llei 30/1992, de 26 de novembre. En el cas de llengües estrangeres, haurà de traduir-se oficialment per un traductor jurat.  
Tercera. Un mateix mèrit només podrà ser baremat en un dels apartats o subapartats del present barem, i sempre en aquell que resulte més favorable a l'opositor. Tampoc podrà ser baremat com a mèrit qualsevol títol que s'haja utilitzat per a justificar el compliment d'un requisit.  
  
Quarta. En el cas d'aportar com a documentació justificativa d'acreditació de mèrit una certificació acadèmica oficial en la qual conste la superació dels estudis al·legats i el pagament dels drets d'expedició en substitució del títol al·legat, aquesta haurà de tindre una antiguitat màxima d'un any des de la data d'emissió de la certificació.  
  
  
  
ANNEX II  
Model de declaració jurada o promesa  
  
Model de declaració jurada o promesa per a aspirants   
de nacionalitat espanyola  
  
(Nom i cognoms) ................................................................ amb domicili a i amb document nacional d'identitat número, declare sota jurament / promesa, als efectes de ser nomenat/ada funcionari/ària del cos de mestres, no haver sigut separat/ada del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-me en inhabilitació absoluta o especial per a ocupacions o càrrecs públics per resolució judicial per a l'accés al dit cos.  
  
Data i firma:  
  
  
Model de declaració jurada o promesa per a aspirants que no posseïsquen la nacionalitat espanyola  
  
(Nom i cognoms)..... amb domicili a. i amb document d'identitat número..., declare sota jurament / promesa, a l'efecte de ser nomenat/ada funcionari/ària del cos de mestres, no trobar-me inhabilitat/ada o en situació equivalent ni haver sigut sotmés/esa a sanció disciplinària o equivalent que impedisca, en el meu país, l'accés al dit cos.  
  
Data i firma:  
  
ANNEX III  
Sol·licitud de no-inclusió en les llistes d'interins  
  
Primer cognom:  
Segon cognom:  
Nom:  
DNI:  
Domicili:  
Localitat:  
Província:  
CP:  
  
De conformitat amb el que disposa la base 14 de la convocatòria realitzada per ordre de... (DOCV..) per a l'ingrés en el cos de mestres.  
  
  
SOL·LICITE:  
No ser inclòs/osa en les llistes d'aspirants a l'exercici d'interinitats per l'especialitat per la qual participe en el procediment selectiu, si no el supere.  
  
..., d .... de 201...  
  
Firmat  
  
  
  
  
ANNEX V  
Programació didàctica  
  
La programació didàctica es correspondrà amb les característiques següents:  
- En Educació Infantil, la programació estarà referida al desenvolupament del currículum vigent a la Comunitat Valenciana per a un any acadèmic en relació a un curs d'Educació Infantil, triat per la persona candidata. Haurà d'organitzar-se en un mínim de 15 unitats didàctiques, que hauran d'estar numerades.  
La programació didàctica haurà de contindre com a mínim els apartats següents:  
- Objectius  
- Continguts  
- Metodologia: estratègies didàctiques  
- Activitats  
- Espais i recursos  
- Avaluació  
- Atenció a l'alumnat amb necessitat específica de suport educatiu  
  
  
- En Educació Primària, Educació Física, Música i Anglés, la programació estarà referida al desenvolupament del currículum vigent a la Comunitat Valenciana per a un any acadèmic en relació a un curs d'Educació Primària, triat pel candidat. Haurà d'organitzar-se en un mínim de 15 unitats didàctiques, que hauran d'estar numerades.  
Les programacions didàctiques hauran de concretar, almenys, els apartats següents:  
1. Introducció  
a) Justificació de la programació  
b) Contextualització  
2. Objectius de l'etapa vinculats amb l'àrea  
3. Competències  
4. Continguts  
5. Unitats didàctiques  
a) Organització de les unitats didàctiques  
b) Distribució temporal de les unitats didàctiques  
6. Metodologia. Orientacions didàctiques.  
a) Metodologia general i específica. Recursos didàctics i organitzatius  
b) Activitats i estratègies d'ensenyança i aprenentatge. Activitats complementàries  
7. Avaluació de l'alumnat  
a) Criteris d'avaluació  
b) Instruments d'avaluació  
c) Criteris de qualificació  
d) Activitats de reforç i ampliació  
8. Mesures d'atenció a l'alumnat amb necessitat específica de suport educatiu o amb necessitat de compensació educatives  
9. Elements transversals  
10. Procés d'avaluació.  
  
- En l'especialitat de Pedagogia Terapèutica, la programació estarà referida a la presentació d'un pla de suport per a un any acadèmic i un curs d'Educació Infantil o de Primària, triat per la persona candidata, per a un supòsit concret d'entre l'alumnat amb necessitat específica de suport educatiu, que haurà de basar-se en les necessitats de l'alumne, del centre i del context escolar. Haurà d'organitzar-se en un mínim de 15 unitats didàctiques adaptades del currículum d'Educació Infantil o d'Educació Primària, preferentment de les àrees instrumentals, que hauran d'estar numerades.  
  
- En l'especialitat d'Audició i Llenguatge, la programació estarà referida a la presentació d'un pla de suport per a un any acadèmic i un curs d'Educació Infantil o de Primària, triat pel candidat, per a un supòsit concret de l'alumnat amb necessitat específica de suport educatiu, del centre i del context escolar. Haurà d'organitzar-se en un mínim de 15 unitats didàctiques, que hauran d'estar enumerades.  
  
La programació didàctica tindrà, sense incloure portada, índex ni annexos, una extensió màxima de 60 folis, format DIN A4, escrits a una sola cara i doble espai, utilitzant únicament i exclusivament la lletra la denominació exacta de la qual és «Arial» (no s'admetrà cap altra tipologia d'Arial), grandària 12 punts sense comprimir. Si s'inclouen taules o gràfics, l'interlineat en la respectiva pàgina podrà ser simple.  
En el cas d'incloure annexos, aquests tindran una extensió màxima de 15 folis.  
  
  
ANNEX VI  
Especificacions per a la prova pràctica  
  
120 Educació Infantil  
El tribunal presentarà una situació escolar contextualitzada, que després de ser analitzada per l'aspirant servirà de base per a l'elaboració d'un disseny de model didàctic concret.  
Plantejarà una intervenció raonada i fonamentada, que permeta comprovar els coneixements científics així com l'aptitud pedagògica i el domini de les tècniques necessàries per a l'exercici docent en l'etapa d'Educació Infantil.  
El tribunal valorarà la perspectiva didàctica, organitzativa i professional de la intervenció proposada, així com les estratègies educatives i la seua implicació en el currículum d'Educació Infantil.  
La duració màxima serà de 4 hores.  
  
121 Llengua estrangera: Anglés  
El tribunal plantejarà sis preguntes, de les quals l'aspirant en triarà tres.  
En el seu desenvolupament, l'aspirant haurà de demostrar:  
1. La seua competència comunicativa, la seua capacitat d'ensenyança-aprenentatge com a docent i la seua competència lingüística en anglés.  
2. Domini d'aspectes metodològics relacionats amb l'ensenyança de llengües estrangeres.  
3. Coneixement de la legislació estatal i autonòmica del sistema educatiu en relació amb la llengua estrangera corresponent.  
La valoració serà la mitjana aritmètica de les tres preguntes triades per l'opositor.  
  
123 Educació Física  
1. A partir de cinc supòsits pràctics proposats pel tribunal, resolució i explicació de dos d'aquests triats a l'atzar per l'aspirant. Aquests supòsits estaran relacionats amb la part A del temari i/o sobre els blocs de continguts de l'Educació Física en l'Educació Primària.  
  
Per a l'elaboració d'aquesta prova, l'aspirant disposarà d'un màxim de dues hores.  
2. Expressió corporal: A partir d'un motiu musical proposat pel tribunal, elaboració d'un muntatge d'expressió corporal.  
Per a la realització d'aquesta part, l'aspirant disposarà almenys de 30 minuts per a la preparació i representació d'aquest.  
La qualificació serà la mitjana aritmètica de les dues parts de la prova.  
  
124 Música  
1. Compondre una obra vocal i instrumental: inventar la melodia, l'harmonització i la instrumentació a partir d'un text donat pel tribunal i aplicar-lo al tercer cicle d'Educació Primària. El temps que disposaran els candidats per a la realització d'aquesta part serà d'una hora i mitja.  
  
2. Interpretar amb un instrument aportat per l'opositor o al piano una obra musical (o una part d'una obra, segons la seua extensió) triada pel tribunal entre cinc de les propostes lliurement pel candidat. En el cas dels opositors que trien cant, interpretaran l'obra a capella o acompanyant-se a si mateix d'instrument. Aquestes cinc partitures seran del mateix instrument per al qual ha optat prèviament el candidat. Es valorarà el nivell de dificultat tècnica (de la partitura i de l'instrument) i de la qualitat de la interpretació musical.  
3. Lectura solfística a primera vista d'un fragment musical, mínim de 16 compassos i màxim de 24 compassos, donat pel tribunal. L'aspirant disposarà entre 20 i 30 minuts per a preparar-la.  
  
La valoració serà la mitjana aritmètica dels tres exercicis.  
  
126 Audició i Llenguatge  
Anàlisi d'una situació d'ensenyança i aprenentatge descrita en un supòsit i concreció de l'actuació docent oportuna per a oferir una resposta educativa adequada a un grup d'alumnes amb problemes de parla, de llenguatge o de comunicació.  
La duració màxima serà de 3 hores.  
  
127 Pedagogia Terapèutica  
El tribunal proposarà una situació referent a alumnat amb necessitat específica de suport educatiu perquè l'opositor realitze un plantejament didàctic i propose la intervenció corresponent.  
La duració màxima serà de tres hores.  
  
128 Educació Primària  
El tribunal presentarà una situació escolar contextualitzada que, després de ser analitzada per l'opositor, servirà de base per a l'elaboració d'un disseny de model didàctic concret.  
Plantejarà una intervenció raonada i fonamentada que permeta comprovar els coneixements científics així com l'aptitud pedagògica i el domini de les tècniques necessàries per a l'exercici docent en l'etapa d'Educació Primària.  
El tribunal valorarà la perspectiva didàctica, organitzativa i professional de la intervenció proposada, així com les estratègies educatives i la seua implicació en el currículum d'Educació Primària.  
La duració màxima serà de quatre hores.  
  
  
ANNEX VII  
Ubicació de les direccions territorials d'Educació, Investigació, Cultura i Esport  
  
  
Direcció Territorial d'Educació, Investigació, Cultura i Esport d'Alacant  
C/ Carratalà, 47  
03535 ALACANT  
  
Direcció Territorial d'Educació, Investigació, Cultura i Esport de Castelló  
Av. del Mar, 23  
12437 CASTELLÓ  
  
Direcció Territorial d'Educació, Investigació, Cultura i Esport de València  
EDIFICI PROP II  
C/ Gregori Gea, 12  
46327 VALÈNCIA  
  
  
ANNEX VIII  
Temari específic de primària  
  
1. Programes d'educació bilingüe i plurilingüe de la Comunitat Valenciana. Documents organitzatius: el projecte lingüístic de centre. El disseny particular del programa (elaboració de continguts i repercussions) i el pla de normalització lingüística (elaboració, continguts i repercussions).  
2. Enfocaments didàctics per a l'ensenyança de la llengua en aules multilingües. Didàctica integrada de les llengües. Integració de llengua i contingut. Les orientacions didàctiques per a les llengües segons el Marc Comú Europeu de Referència.  
3. La diversitat lingüística. Llengües en contacte. Fonamentació teòrica i conseqüències per a la pràctica docent.  
4. L'àrea de Valencià: llengua i literatura en l'Educació Primària: enfocament i característiques. Contribució de l'àrea al desenvolupament de les competències bàsiques. Objectius, continguts i criteris d'avaluació. Relació amb altres àrees del currículum.